PKP: Sekolah Tidak Dibuka Isnin Ini – KPM

PUTRAJAYA: Kementerian Pendidikan Malaysia (KPM) menafikan dakwaan sekolah akan mula dibuka Isnin ini kepada pelajar yang akan mengambil Peperiksaan Sijil Pelajaran Malaysia (SPM), Sijil Tinggi Pelajaran Malaysia (STPM), Sijil Tinggi Agama Malaysia (STAM) dan Sijil Vokasional Malaysia.

Ketua Pengarah Pelajaran, Dr Habibah Abdul Rahim, berkata pihaknya tidak mengeluarkan sebarang kenyataan berhubung pembukaan sekolah seperti yang dilaporkan.

“(Kenyataan itu) bukan daripada KPM,” katanya ringkas kepada BH ketika dihubungi di sini.

Sementara itu, menurut Unit Komunikasi Korporat KPM, sekiranya sekolah akan dibuka semula pihak kementerian akan memaklumkan mengenai perkara itu dua minggu lebih awal.

“Seperti yang dimaklumkan YBMK (Menteri Kanan (Pendidikan), Dr Mohd Radzi Jidin) sebelum ini, sesi persekolahan akan dimaklumkan dua minggu lebih awal sebelum dibuka, bukannya Isnin depan.

“KPM juga tidak mengeluarkan sebarang kenyataan sekolah akan mula dibuka selepas kenyataan yang dibuat oleh pihak menteri tempoh hari,” katanya.

Sebuah akhbar berbahasa Inggeris melaporkan beberapa sektor perniagaan dan sekolah akan mula dibuka bermula Isnin ini selepas Perdana Menteri, Tan Sri Muhyiddin Yassin, mengumumkan mengenai Perintah Kawalan Pergerakan Bersyarat (PKPB).

Terdahulu, pada 15 April lalu Mohd Radzi mengadakan sidang media khas mengenai Pelan Tindakan Persekolahan Pasca PKP semasa penularan COVID-19 di negara ini.

Mohd Radzi dalam ucapannya berkata, keputusan untuk membuka semula sei persekolahan itu hanya akan dibuat sekiranya pihaknya benar-benar yakin keadaan negara ini sudah pulih.

“Apabila sekolah dibuka semula, semua aspek keselamatan, kebersihan dan pengawalan penularan jangkitan termasuklah amalan penjarakan sosial akan diberi keutamaan.

“KPM sudah menyediakan Garis Panduan Pengurusan Sekolah Pasca PKP yang mesti dirujuk oleh pihak sekolah dan ibu bapa bagi memastikan pengurusan sekolah berjalan lancar serta sesi Pengajaran dan Pembelajaran berlaku dalam keadaan selamat,” katanya. – Berita Harian


(VIDEO) Jemaah Gaduh Dalam Masjid Di Kampung Tinusa Setuju Berdamai

SANDAKAN: Polis sudah mengambil keterangan kedua-dua pihak yang terbabit dalam satu pergaduhan bersama aksi tumbuk menumbuk di sebuah masjid di Kampung Tinusa, Batu 7, di sini semalam.

Ketua Polis Daerah Sandakan, Asisten Komisioner Mohd Azhar Hamin, berkata pihaknya ada menerima laporan berhubung kejadian itu daripada seorang lelaki berusia 56 tahun yang juga bendahari masjid berkenaan.

“Kejadian kira-kira jam 12.10 tengah hari ketika pengadu sedang membentangkan status kewangan terkini masjid kepada jemaah.

“Ketika membentangkan status kewangan masjid, seorang jemaah tidak berpuas hati dan menyatakan berlaku ketirisan pengurusan kewangan sejak pengadu menjadi bendahari,” katanya dalam satu kenyataan media, hari ini.

Susulan itu, Mohd Hazmin berkata, berlaku pertengkaran mulut sehingga menyebabkan tercetus insiden tumbuk menumbuk membabitkan pengadu dan jemaah itu.

“Pergaduhan berjaya dileraikan oleh jemaah yang lain sebelum pengadu datang ke balai polis untuk membuat laporan. Keterangan kedua-dua pihak juga sudah diambil oleh polis.

“Kedua-dua individu terbabit bersetuju untuk berdamai dan merujuk perkara berkaitan kewangan masjid kepada Jabatan Hal Ehwal Agama Islam Negeri Sabah (JHEAINS) Sandakan untuk penyelesaian yang lebih harmoni,” katanya.

Terdahulu, video berdurasi empat minit 22 saat yang memaparkan pergaduhan antara dua pihak sambil dileraikan oleh jemaah solat Jumaat di masjid berkenaan, tersebar di laman Facebook.


Tiada Pembalakan Haram Di Kawasan Cadangan Bina Empangan Papar – JPS

KOTA KINABALU, 19 Julai – Jabatan Perhutanan Sabah (JPS) menafikan tuduhan awam berhubung terdapat aktiviti pembalakan haram dilakukan di Kampung Kaiduan, Papar, berdekatan kawasan cadangan pembinaan empangan Papar.

JPS dalam kenyataan hari ini berkata aduan awam itu adalah tidak berasas dan tidak benar selain bermotif tidak baik serta boleh menjejaskan nama baik kerajaan negeri.

“Tuduhan pembalakan haram di kawasan ini sebenarnya pernah ditimbulkan beberapa kali dan turut ditularkan di media sosial walaupun penjelasan telah diberikan.

“Pada kali ini, pengadu menimbulkan isu sama dan mengaitkannya dengan kawasan cadangan pembangunan empangan Papar dengan memberi fakta tidak betul,” menurut JPS sebagai mengulas aduan awam berhubung perkara itu yang disiarkan dalam akhbar tempatan pada 13 Julai lepas.

Mengulas lanjut, JPS mengesahkan kayu balak dikaitkan dalam aduan awam itu sebenarnya adalah hasil pembersihan kawasan tanah bermilik atau bergeran yang telah diberi kelulusan permit Borang IIB oleh JPS untuk pengeluaran balak.

Hasil pemeriksaan JPS juga mendapati tiada pembalakan haram berlaku di kawasan Hutan Simpan Kawang kerana jarak kedudukan tempat kejadian diadukan adalah jauh dari kawasan hutan simpan berkenaan.

“JPS ingin menjelaskan bahawa jabatan ini tidak boleh menghalang pihak individu atau syarikat yang hendak melaksanakan aktiviti pembangunan tanah mereka berstatus tanah bermilik atau bergeran untuk tujuan yang mereka kehendaki.

“JPS hanya mengambil tindakan untuk urusan dan pengawalan pengeluaran kayu yang ditebang dari kawasan tersebut tertakluk pemohon memenuhi syarat dan prosedur ditetapkan jabatan,” menurut kenyataan itu.


Kampung Tidak Selamat Diduduki, Penduduk Disaran Berpindah – Bung Moktar

KINABATANGAN: Penduduk Kampung (Kg) Pengkalan Bukit Garam sekali lagi disaran untuk berpindah berikutan kawasan kampung yang sering dilanda banjir itu tidak selamat untuk diduduki.

Timbalan Ketua Menteri yang juga Ahli Parlimen Kinabatangan Datuk Seri Bung Moktar Radin berkata, beliau akan bertemu semula dengan penduduk kampung bagi memaklumkan keadaan sebenar tentang status kampung itu.

Beliau berkata, Jawatankuasa Keselamatan Majlis Daerah Kinabatangan mengesahkan kampung yang sering terjejas banjir itu tidak selamat diduduki masyarakat. Malah, dari aspek kesihatan juga amat membimbangkan.

Menteri Kerja Raya ini berkata, keadaan perumahan di kampung itu tidak tersusun dalam semua aspek. Selain tiada pelan perancangan, kampung tersebut juga tiada kemudahan dan kedudukannya begitu hampir dengan Sungai Kinabatangan.

Ia menyebabkan kawasan itu terdedah dengan masalah banjir apabila hujan lebat berlaku.

Ahli Dewan Undangan Negeri (ADUN) Lamag ini berkata, kerajaan telah menyediakan satu tapak baharu sebelum ini namun, segelintir penduduk enggan berpindah menyebabkan mereka berhadapan dengan risiko terutamanya semasa banjir besar.

“Sebilangan penduduk masih menganggap perkampungan ini selamat untuk diduduki dan mereka harus sedar keadaan sebenar adalah sebaliknya,” katanya ketika melawat dan menyampaikan bantuan bakul makanan kepada penduduk di Kg Pengkalan Bukit Garam, baru baru ini.

Sementara itu, Pemimpin Pembangunan Masyarakat (PPM) Lamag, Abu Bakar Gapar berkata, selain Kg Pengkalan, kampung lain yang terjejas banjir termasuklah Kg Danau Ria, Kg Muhibah, Kg Sri Manis, Kg Nusa Jaya, Kg Buang Sayang, Kg Sungai Lokan dan Sangau, Kg Kembara Jaya dan Kg Pelangi.

Katanya, secara keseluruhan isi rumah yang terjejas banjir adalah seramai 220 keluarga.

Tambhanya, pemantauan akan terus dibuat bersama Polis Diraja Malaysia (PDRM), Jabatan Sukarelawan Malaysia (RELA), Angatan Pertahanan Awam Malaysia (APM), dan Pejabat Daerah.

Abu Bakar berkata, Pusat Kawalan Operasi Banjir (POKB) daerah  juga dalam keadaan siap siaga membuka pusat pemindahan sementara (PPS) di dua lokasi iaitu Dewan Kampung Danau atau Sekolah Kebangsaan (SK) Bukit Garam sekiranya keadaan banjir bertambah buruk.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 50 Rumah Atas Air Musnah Terbakar Di Kudat

KUDAT: Sekurang-kurangnya 50 rumah atas air di Kampung Landung Ayang, di sini, musnah dalam kebakaran, petang tadi.

Bagaimanapun, setakat ini, tiada sebarang kecederaan atau kemalangan jiwa dilaporkan dan usaha memadamkan api sedang giat dijalankan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah, berkata pihaknya menerima panggilan berhubung kejadian itu pada jam 4.26 petang.

Katanya, sepasukan 15 anggota dan pegawai bersama dua jentera serta van Unit Bantuan Perkhidmatan Kecemasan (ERMS) dikerahkan bergegas ke lokasi kejadian.

“Operasi memadam kebakaran dilakukan pasukan dari Balai Bomba dan Penyelamat Kudat dan dibantu balai Kota Marudu.

“Sehingga kini, usaha memadamkan api kebakaran sedang giat dijalankan dan api masih belum dapat dikawal,” katanya ketika dihubungi, hari ini.

Menurutnya, operasi pemadaman itu juga turut dijalankan dengan kerjasama Agensi Penguatkuasaan Maritim Malaysia (APMM). – FMT


17,105 Kes Baharu Covid-19

PUTRAJAYA: Kementerian Kesihatan melaporkan 17,105 kes baharu Covid-19 dalam tempoh 24 jam lalu.

Ketua Pengarah Kesihatan, Dr Noor Hisham Abdullah berkata, ini menjadikan keseluruhan jangkitan Covid-19 meningkat kepada 1,163,291 kes setakat ini.

Selangor terus mencatatkan jumlah jangkitan harian tertinggi dengan 5,836 kes.

Ia diikuti Kuala Lumpur (2,309), Johor (1,275), Kedah (1,036), Sabah (1,010), Perak (967), Kelantan (915), Negeri Sembilan (816), Pulau Pinang (798), Pahang (628), Melaka (508), Sarawak (494), Terengganu (429), Putrajaya (72), Perlis (tujuh) dan Labuan (lima).


Pelajar Sabah Yang Pulang Tetap Jalani Kuarantin

KOTA KINABALU: Pelajar Sabah yang pulang ke negeri itu mesti menjalani tempoh kuarantin 14 hari di pusat yang ditetapkan, kata pengarah kesihatan negeri Dr Christina Rundi hari ini.

Bagaimanapun menteri pendidikan Sabah Yusof Yakob berkata, pelajar dari sekolah berasrama di negeri lain tidak akan dikuarantin, melainkan mereka menunjukkan simptom Covid-19.

“Kita akan benarkan mereka terus balik ke rumah sebaik tiba,” katanya.

Putrajaya mengumumkan bahawa pelajar universiti, yang terkurung di kampus universiti masing-masing sejak pertengahan Mac, dibenarkan pulang ke kampung halaman mereka bermula hari ini.

Kebenaran itu hanya diberikan kepada pelajar yang berada di zon hijau Covid-19 dan akan pulang ke kawasan yang juga dikategorikan sebagai zon hijau (zon tanpa kes aktif Covid-19).

Lebih 3,000 pelajar tajaan kerajaan Sabah kini berada di semenanjung dan Sarawak.

Sejumlah 7,945 individu kini menjalani kuarantin di lebih 30 pusat kuarantin di Sabah, menurut Pusat Arahan Covid-19 negeri.

Pelajar terbabit akan disaring sebaik tiba di lapangan terbang utama negeri, termasuk Lapangan Terbang Antarabangsa Kota Kinabalu.

Yusof berkata, sekumpulan pelajar pertukaran sekolah menengah akan tiba dari Sarawak pada 29 April. – FMT


9,117 Kes Baharu Covid-19

PUTRAJAYA : Kementerian Kesihatan (KKM) melaporkan 9,117 kes Covid-19 dalam tempoh 24 jam lalu.

Kali terakhir jangkitan melepasi angka 9,000 adalah pada 8 Okt tahun lalu dengan 9,751 kes.

Menerusi Twitter Ketua Pengarah Kesihatan, Dr Noor Hisham Abdullah, memaklumkan jumlah keseluruhan jangkitan kini meningkat kepada 2,904,131 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Datuk Bandar Mexico Diheret Trak Gagal Tunai Janji

LAS MARGARITAS: Seorang datuk bandar di Mexico menempuh detik cemas selepas sekumpulan petani menyerbu pejabat dan mengheretnya menggunakan trak gara-gara beliau tidak menunaikan janji.

Insiden berlaku Selasa lalu apabila puluhan penduduk asli Tojolabal bersenjatakan belantan memecah masuk pejabat datuk bandar di bandar Las Margaritas di negeri Chiapas.

Saksi memberitahu penyiasat bahawa petani itu mengikat Datuk Bandar, Jorge Luis Escandon dan meletakkannya di belakang trak.

Kemudian, mereka mengheretnya beberapa puluh meter di atas jalan raya sebelum polis dan kakitangan awam masuk campur dan membebaskan beliau. Namun, beliau tidak mengalami kecederaan.

Pendakwa raya awam, Jorge Luis Llaven berkata, motif serangan berpunca daripada petani yang marah selepas gagal menuntut duit untuk disalurkan kepada komuniti mereka di Santa Rita El Invernadero, di sini.

Sebelum ini, Presiden Andres Manuel Lopez Obrador telah memperkenalkan dasar bantuan awam dalam bentuk wang tunai kepada penerima bagi menghalang amalan rasuah serta karenah birokrasi orang tengah.

Difahamkan seramai 11 orang ditahan dan puluhan lagi cedera dalam huru-hara itu. -AFP


Benarkan Keluar Caruman KWSP

KUALA LUMPUR: Kerajaan diminta membenarkan tuntutan pengeluaran Kumpulan Wang Simpanan Pekerja (KWSP) kali terakhir secara bersasar menerusi bantuan kewangan i-Ceria.

Datuk Seri Mohd Salim Sharif (BN-Jempol) berkata pengeluaran itu perlu diberikan kepada pihak yang memerlukan, bergantung jumlah simpanan masing-masing bagi mendepani situasi pasca COVID-19.

Ini kerana, katanya, terdapat keperluan mendesak dalam kalangan rakyat untuk menggunakan sebahagian wang persaraan mereka bagi meneruskan kelangsungan hidup.

Beliau berkata, tuntutan itu semata-mata bagi memastikan permintaan ‘Keluarga Malaysia’ dipenuhi, khususnya bagi yang masih bergelut dengan kesusahan akibat pandemik COVID-19.

“Ditambah pula, musibah banjir baru-baru ini, sudah tentunya merencatkan perjalanan mereka yang baru sahaja memulakan fasa kehidupan baharu. Keadaan mereka ini sudah tentunya semakin parah, bagaikan ‘sudah jatuh ditimpa tangga’.

“Sebagai kerajaan yang sentiasa memahami denyut nadi rakyat dan sentiasa mendengar setiap keluhan isi hati rakyat. Saya merayu bagi pihak mereka supaya kemudahan i-Ceria dapat diluluskan, agar senyuman dapat terukir kembali pada wajah ‘Keluarga Malaysia’.

“Memandangkan jaminan sambutan Aidilfitri tahun ini juga diberikan Bera (Perdana Menteri, Datuk Seri Ismail Sabri Yaakob), maka kemudahan i-Ceria ini bakal memberi makna tersendiri buat ‘Keluarga Malaysia’,” katanya.

Beliau berkata demikian ketika perbahasan Titah Diraja di Dewan Rakyat hari ini.

Tuntutan pengeluaran i-Ceria itu menerima sokongan wakil kerajaan dan pembangkang, antaranya Datuk Mohd Nizar Zakaria (BN-Parit); Datuk Seri Hasan Arifin (BN-Rompin), Datuk Dr Xavier Jayakumar (Bebas-Kuala Langat) dan M Karupaiya (PH-Padang Serai).

Dalam pada itu, Salim mencadangkan kerajaan membuka semula sempadan antarabangsa, selari titah Yang di-Pertuan Agong bagi mencapai matlamat pemulihan industri pelancongan dan bidang berkaitan secara holistik.

“Meskipun ketika ini pelancongan domestik dibenarkan beroperasi sepenuhnya, namun ia masih belum memadai untuk membantu sektor lain berkait rapat dengan bidang pelancongan.

“Tumpuan tidak boleh hanya diberikan kepada pelancongan domestik sahaja. Sudah tiba masanya, negara mengorak langkah dan meneroka peluang untuk kembali menerima kunjungan pelancong asing,” katanya.

Sementara itu, Ahmad Fadhli Shaari (PAS-Pasir Mas) yang menyokong tuntutan pengeluaran RM10,000 simpanan KWSP menjelaskan pihaknya menerima beberapa memorandum pelbagai pihak, agar ia dibenarkan.

Ini kerana, katanya, beliau difahamkan tuntutan berkenaan dibantah segelintir menteri selepas cadangan itu dikemukakan Ismail Sabri pada mesyuarat Kabinet.

“Saya menyokong apa yang disebutkan Jempol (Salim) sebentar tadi bahawa inilah talian hayat terakhir rakyat dan minta kerajaan dapat mempertimbangkan.

“Ini terutamanya selepas kejadian banjir, COVID-19 dan sebagainya, rakyat mula bertatih untuk membina ekonomi mereka… yang tak berniaga selama dua tahun, mereka sudah pun hilang modal untuk bermula semula.

“Kita faham KWSP ini simpanan hari tua. Kita bercakap tentang hari tua, tetapi rakyat bercakap tentang hari ini… apa yang mereka hendak makan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pergerakan Rentas Negeri Seluruh Negara Tidak Dibenarkan – PM

PUTRAJAYA, 11 Jan : Susulan peningkatan COVID-19 kepada angka empat digit, kerajaan memutuskan untuk melarang aktiviti rentas negeri di seluruh negara. Malah, pergerakan rentas daerah juga adalah dilarang sama sekali bagi negeri yang dikenakan PKP yang bermula 13 Januari sehingga 26 Januari akan datang.

“Pergerakan rentas negeri adalah tidak dibenarkan di seluruh negara manakala bagi kawasan PKP, pergerakan rentas daerah juga tidak dibenarkan.” – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5,453 Rumah Mampu Milik Dibangunkan Di Kawang

KOTA KINABALU: Kementerian Kerajaan Tempatan dan Perumahan (KKTP) akan membina 2,679 unit rumah teres satu tingkat dan rumah mampu milik di Kinarut.

Timbalan Ketua Menteri Datuk Jaujan Sambakong berkata, 2,679 unit itu adalah sebahagian daripada 5,453 rumah mampu milik yang dibina di kawasan Dewan Undangan Negeri (DUN) Kawang.

Bagaimanapun, kerajaan sedang mengenalpasti tapak sesuai untuk pembinaan rumah dibawah Program Perumahan Rakyat (PPR) itu di DUN Kawang.

Menteri Kerajaan Tempatan dan Perumahan ini berkata, Kawang antara DUN yang paling banyak pembinaan rumah mampu milik.

“Pelbagai kategori rumah mampu milik dibina di kawasan ini disebabkan banyak limpahan pembangunan ekonomi diperolehi dari Bandaraya Kota Kinabalu,” katanya dalam sidang media semasa Mesyuarat Kedua Penggal Kedua Persidangan DUN ke-15, di sini pada Isnin.

Beliau berkata demikian ketika menjawab soalan lisan Datuk Ghulamhaidar Khan Bahadar (BERSATU-Kawang).

Menurutnya, kesemua rumah kos rendah yang dibangunkan melalui Lembaga Pembangunan Perumahan dan Bandar (LPPB) itu berharga antara RM25,000 sehingga RM47,000 seunit.

Jaujan berkata, kementeriannya dengan kerjasama Jabatan Perumahan Negara (JPN) telah membina sejumlah 1, 805 unit rumah PPR di kawasan DUN Kawang.

Dalam pada itu, kerajaan juga berusaha memenuhi keperluan perumahan untuk golongan penjawat awam dan M40 di DUN Kawang.

Buat masa ini, kementerian itu menerusi LPPB telah dan sedang membina sebanyak 1, 296 unit rumah untuk penjawat awam secara berfasa dan dijangka siap sepenuhnya pada 2021.

“KKTP juga sedang membina sebanyak 502 unit rumah jenis apartment di bawah Program Perumahan Rakyat Harapan Malaysia (dulu dikenali PRIMA) dan sebanyak 522 unit rumah dua tingkat khas untuk golongan berkenaan.

“Sebanyak 55 unit rumah teres dua tingkat telah dan sedang dibina oleh pihak LPPB di kawasan DUN Kawang. Jumlah keseluruhan perumahan untuk golongan penjawat awam dan M40 di Kawang adalah sebanyak 2, 375 unit rumah,” katanya.

Antara perumahan yang dibina di kawasan DUN Kawang adalah PRIMA Kinarut South dan PRIMA Condominium Puncak Gloxina.


Banjir: semua pusat pemindahan sementara di Kota Marudu ditutup

KOTA KINABALU, 28 Jan – Mangsa banjir di daerah Kota Marudu dibenarkan pulang ke rumah masing-masing apabila kesemua 10 pusat pemindahan sementara (PPS) ditutup kira-kira pukul 9.30 pagi tadi.

Sekretariat Jawatankuasa Pengurusan Bencana Negeri Sabah dalam kenyataan di sini berkata hanya lima PPS di dua daerah yang masih dibuka setakat tengah hari.

Daerah Paitan masih kekal 124 mangsa daripada 30 keluarga di tiga PPS manakala di Pitas, jumlah mangsa juga kekal seramai 27 mangsa daripada lapan keluarga di dua PPS.


Edar Syabu, Warga Emas Berdepan Tali Gantung

TAWAU: Hanya mengambil upah sebanyak RM2,000, seorang wanita warga Indonesia berumur 65 tahun berdepan hukuman mati mandatori kerana cuba menyeludup dadah jenis syabu di Terminal Feri Tawau, di sini, semalam.

Dalam kejadian pukul 2.40 petang itu, polis turut merampas syabu seberat 455.23 gram dianggarkan bernilai lebih RM45,000 yang disembunyikan dalam pakaian wanita tersebut.

Difahamkan wanita itu dalam perjalanan dari Lahad Datu ke Bulukumba, Sulawesi, Indonesia untuk menghantar bekalan tersebut.

Menurut sumber, sebelum kejadian suspek bertemu dengan seorang wanita di Lahad Datu bagi mendapatkan bekalan dadah terbabit.

Wanita itu telah meminta suspek untuk membawa dadah berkenaan ke Bulukumba, Indonesia menerusi jalan laut dari Tawau.

Bagaimanapun, tindakan suspek berjaya dihidu pihak berkuasa yang bertindak menahannya ketika melintasi kawasan pemeriksaan di Terminal Feri Tawau.

Ketua Polis Daerah Tawau, Asisten Komisioner Peter Umbuas berkata, ketika diperiksa, polis berjaya menemui dua bungkusan berwarna hitam dalam poket seluar hadapan yang dipakai suspek

“Pemeriksaan lanjut dilakukan ke atas dua bungkusan itu, menemui 10 bungkusan lutsinar dibalut dengan tisu dan salotep hitam didalamnya.

“Setiap bungkusan itu mengandungi ketulan hablur dipercayai dadah jenis syabu seberat 455.23 gram,” katanya.

Sehubungan itu, polis merampas semua dadah tersebut dan suspek yang sudah berkahwin direman untuk siasatan lanjut.

Menurut Peter, ujian saringan air kencing yang dilakukan ke atas suspek menunjukkan negatif kandungan dadah.

Kes disiasat mengikut Seksyen 39B Akta Dadah Berbahaya 1952 yang memperuntukkan hukuman mati mandatori jika sabit kesalahan.


Lelaki Ditahan Rogol Anak Jiran

BELURAN: Seorang lelaki warga Filipina ditahan polis selepas didakwa merogol remaja 13 tahun sejak Julai lepas.

Ketua Polis Daerah Beluran, Superintendan Kasim Muda berkata suspek berumur 55 tahun ditahan selepas diserahkan oleh ayah mangsa kepada pihak polis.

Beliau berkata mangsa yang berumur 13 tahun mendakwa dirogol oleh suspek sejak Julai hingga November lepas.

“Mangsa telah mengadu kepada ibunya apabila tidak tahan diperlakukan sedemikian oleh suspek,” katanya.

Beliau berkata mangsa bersama keluarga telah membuat laporan polis di Balai Polis Telupid lebih kurang jam 12.47 pagi pada 23 November 2019.

Kasim berkata siasatan awal mendapati suspek merupakan pekerja ladang dan tinggal di perumahan ladang berhampiran dengan rumah mangsa.

“Siasatan juga mendapati suspek mengambil kesempatan ke atas hubungan baik keluarga mangsa dengan suspek kerana tinggal bersebelahan rumah,” katanya.

Beliau berkata suspek kini ditahan dan disiasat di bawah Seksyen 376 Kanun Keseksaan.


Dua Tonggak Sabah FC Diketepikan Kerana Isu Gaji?

KOTA KINABALU : Dua tonggak Sabah Football Club (FC) dikatakan tidak berada dalam senarai pasukan itu bagi menghadapi Penang FC dalam saingan Liga Super di Pulau Pinang, Ahad ini.

Pemain terbabit ialah pertahanan yang juga ketua pasukan, Rawilson Batuil dan pemain tengah Mohd Azzizan Nordin.

Dua pemain ini dipercayai tidak bersama-sama pasukan yang berlepas ke Pulau Pinang, pagi tadi, dipercayai berikutan isu gaji yang menjadi tular di media sosial sejak semalam.

Sumber dalaman Sabah FC berkata, Rawilson dan Azzizan antara pemain yang bersuara mengenai gaji yang sebelum ini tertunggak dua bulan.

“Memang betul mereka (Rawilson dan Azzizan) ditinggalkan, ia ada kaitan dengan isu gaji tertunggak sebelum ini.

“Mereka juga antara yang bersuara mengenainya (isu gaji) sehingga sesi latihan pasukan dibatalkan semalam,” katanya.

Sumber itu turut berkata, gaji pemain yang tertunggak itu dibayar namun baru untuk sebulan.

“Baru sebulan (gaji yang tertunggak) dibayar, sebulan lagi belum masuk,” katanya.

Ketiadaan dua pemain itu bersama pemain berpengalaman Maffry Balang dalam senarai Sabah FC ke Pulau Pinang menjadi tular di media sosial hari ini.

Beberapa Facebook kelab penyokong pasukan itu mendakwa tiga pemain terbabit diketepikan pihak pengurusan kerana ‘bersuara’ mengenai gaji.

Bagaimanapun difahamkan, Maffry tidak dibawa bersama ke Pulau Pinang kerana kecederaan dan tiada kaitan dengan isu gaji yang hangat diperkatakan ketika ini.

Terdahulu semalam, sesi latihan Sabah FC terbatal dipercayai ada kaitan dengan isu gaji pemain yang dikatakan tertunggak dua bulan.

Sumber dalam pasukan berkata, latihan sepatutnya bermula jam 4 petang namun selepas perbincangan hangat di kalangan pemain dan barisan kejurulatihan, sesi berkenaan kemudian dibatalkan.

Bagaimanapun hari ini, Ketua Pegawai Eksekutif (CEO) Sabah Football Club (FC), Khairul Firdaus Akbar dalam satu kenyataan menafikan perkara itu.

Beliau juga menafikan gaji pemain dan pegawai pasukan tertunggak sehingga tiga bulan seperti yang tular di media sosial, semalam.

“Memang diakui berlakunya beberapa kelewatan pembayaran gaji, namun ianya tidak pernah tertunggak lebih dari satu bulan.

“Dakwaan gaji pemain tertunggak sehingga tiga bulan adalah tidak benar sama sekali sehingga tular di laman media sosial malam tadi,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Mesyuarat Geran Tanah Sumbang Kluster Baharu Di Ranau

KOTA KINABALU: Kluster Maringkan, iaitu kluster baharu yang dilaporkan di Sabah hari ini berpunca daripada mesyuarat geran tanah yang diadakan di Ranau.

Kluster ini melaporkan satu kes positif baharu Covid-19 dengan bilangan kumulatif kes dalam kluster ini adalah 11 kes.

Menteri Kerajaan Tempatan dan Perumahan, Datuk Seri Masidi Manjun dalam satu kenyataan berkata, untuk hari ini, kes positif baharu Covid-19 dilaporkan di Sabah menurun kepada 184 kes, berbanding 268 kes dilaporkan semalam.

Sebanyak dua kes kematian dilaporkan hari ini iaitu satu kes di Kota Kinabalu dan satu kes di Sandakan.

Daerah Kota Kinabalu kembali mencatatkan kes tertinggi di Sabah iaitu dengan 61 kes, diikuti dengan Tawau 33 kes, Penampang (23), Lahad Datu (22), Tuaran (13), Sandakan (8), Putatan (5), Papar (4) dan dua kes di Kota Belud, Semporna, Tenom dan Pitas.

Manakala, satu kes dilaporkan di Ranau, Beluran, Kudat, Beaufort, Kinabatangan, Tongod dan Kunak. Dengan tambahan satu kes baharu di Kunak menjadikan daerah ini kembali kepada zon kuning setelah berada dalam zon hijau semalam.

Katanya, daripada 184 kes baharu, sebanyak 98 kes dari saringan kontak rapat di 12 daerah, saringan bergejala 37 kes, saringan kluster baharu dan kluster-kluster sedia ada 13 kes, saringan komuniti tujuh kes dan 29 kes adalah dari lain-lain kategori.

Sementara, sebanyak 263 kes pulih dilaporkan, dengan kumulatif kes sebanyak 31,005 kes.

Setakat ini, sebanyak 33,823 kes Covid-19 dilaporkan di Sabah dengan 2,117 kes aktif yang sedang menerima rawatan, iaitu 643 orang di hospital dan 1,474 orang di Pusat Kuarantin dan Rawatan Covid-19 (PKRC).

Dengan dua kes kematian dilaporkan hari ini, kumulatif kematian di Sabah menjadi 249 kes.

Terdapat 58 orang ditempatkan di Unit Rawatan Rapi (ICU) dan 17 orang memerlukan alat bantuan pernafasan.

Katanya, kapasiti katil Covid-19 di seluruh Sabah ketika ini adalah 6,364 katil iaitu 948 katil di hospital dan 5,416 katil di PKRC. Manakala, peratusan penggunaan adalah 33.27 peratus.

Dalam perkembangan lain, agihan bakul makanan di Sabah setakat ini adalah 299,210 bakul makanan telah diagihkan kepada golongan sasar.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: UMNO Sabah Agih Sumbangan Barang Keperluan Bernilai RM1 Juta

KOTA KINABALU, 1 April: UMNO Sabah hari ini mula mengagihkan sumbangan barangan keperluan harian bernilai RM1 juta bagi meringankan beban dan kesulitan yang dihadapi oleh masyarakat negeri ini yang terkesan dengan penularan wabak COVID-19 dan arahan Perintah Kawalan Pergerakan (PKP).

Pengerusi UMNO Sabah, Datuk Seri Bung Moktar Radin, berkata bantuan berkenaan akan diberikan kepada 12,500 penerima di seluruh bahagian UMNO di Sabah.

“Seramai 500 penerima di setiap bahagian UMNO akan mendapat bantuan ini dan ia akan diagihkan secara berperingkat bermula hari ini. Barangan keperluan yang akan diagihkan antaranya ialah beras, roti, minyak masak termasuk penutup mulut dan hidung serta cecair pembasmi kuman,” katanya ,di sini, hari ini.

Beliau berkata demikain kepada pemberita selepas majlis penyerahan sumbangan kepada setiap bahagian UMNO dan jentera parti bahagian berkenaan untuk diagihkan kepada penduduk di kawasan masing-masing.

Bung Moktar berkata bantuan berkenaan akan diberikan kepada semua rakyat yang memerlukan tanpa mengira latar belakang parti atas dasar tanggungjawab sebagai organisasi untuk membantu rakyat dan misi kemanusiaan.

Beliau juga mengucapkan terima kasih kepada semua pihak termasuk kerajaan negeri, persekutuan dan bekas Ketua Menteri Sabah, Tan Sri Musa Aman dalam menyalurkan bantuan tersebut.


Bergaduh dengan jiran sebelum bakar

Paris: Kebakaran sebuah apartmen di Paris menyebabkan 10 terbunuh hari ini, memulakan kebakaran di bangunan berkenaan selepas bergaduh dengan jiran.

Wanita berusia 40-an itu, bergaduh dengan jirannya, seorang anggota bomba yang tidak senang dengan sikap wanita terbabit memainkan muzik terlalu kuat.

Daily Mail melaporkan, anggota bomba berusia 22 tahun yang tinggal di tingkat dua bangunan di Rue Erlanger itu mengesahkan dia bergaduh dengan wanita berkenaan sebelum kebakaran.

Selepas polis yang datang memberi nasihat kepada wanita itu pergi, wanita berkenaan datang ke rumah anggota bomba terbabit.

“Dia berkata, sebagai anggota bomba saya semestinya sukakan api.

“Dia beritahu ada kertas dan kayu di depan pintu saya sebelum berlalu.

“Tidak lama kemudian saya terbau benda terbakar dan menyedari wanita itu sudah menyalakan api di lantai,” katanya.

Wanita terbabit yang dikatakan menghadapi ‘masalah psikiatrik’ ditahan berdekatan bangunan itu tidak lama selepas kebakaran bermula kira-kira jam 3.30 pagi waktu tempatan.

Malah, ketika ditahan, dia cuba membakar sebuah kereta dan tong sampah beroda berdekatan bangunan itu.

Polis sudah memulakan siasatan bagi dakwaan khianat berkaitan kebakaran itu yang turut menyebabkan seorang bayi maut selain 36 lagi, termasuk enam anggota bomba cedera. – Agensi


Pingat Emas Ziyad Ditarik Balik, Sekretariat Malaysia Buat Bantahan Rasmi

KUALA LUMPUR: Malapetaka menimpa atlet lontar peluru F20 negara, Muhammad Ziyad Zolkefli pada Paralimpik Tokyo apabila kemenangannya menerusi acara itu pada hari ini dibatalkan.

Ia selepas dia serta dua lagi peserta lain dari Ecuador dan Australia difahamkan menerima protes daripada kem Ukraine kerana dikatakan lambat memasuki ‘call room’ atau bilik persediaan atlet sebelum turun beraksi.

Bagaimanapun sehingga jam 8 malam tadi, sumber memberitahu sekretariat Malaysia melakukan protes semula terhadap tindakan kem Ukraine itu.

“Sekretariat Malaysia masih berada di stadium dan sedang melakukan protes semula kerana Ziyad dan dua peserta dari negara lain itu sudah pun mendapat kebenaran daripada pengadil untuk lambat sedikit memasuki call room,” katanya.

Berdasarkan laman web rasmi Paralimpik Tokyo, penyertaan Ziyad dibatalkan sekali gus menyaksikan peserta dari Ukraine, Maksym Koval yang sebelum ini menduduki tempat kedua, meraih pingat emas dengan catatan 17.34m sekali gus rekod baharu dunia.

Rakan senegaranya, Oleksandr Yarovyi yang melakukan balingan terbaik 17.30m pada percubaan ketiga, meraih pingat perak manakala gangsa milik Efstratios Nikolaidis yang melakukan balingan 15.93m.

Terdahulu pada aksi di Stadium Olimpik, Ziyad mencetuskan kegembiraan buat kontinjen negara apabila mengungguli acara berkenaan dengan melakar rekod dunia 17.94m sekali gus memperbaharui rekod dunia miliknya sendiri 17.29m yang dilakukan pada Kejohanan Olahraga Para Dunia 2017 di London.

Balingan emas itu dilakukan Ziyad pada percubaan ketiga namun percubaan keempat 17.62m juga tidak mampu ditandingi peserta lain pada aksi yang berlangsung di Stadium Olimpik itu.

Ziyad juga sebenarnya sudah memecahkan rekod dunia miliknya seawal balingan pertama lagi dengan 17.31m. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Sabah berkas empat anggota sindiket curi SUV, seorang masih bebas

KOTA KINABALU, 27 Mei – Polis Sabah berjaya memberkas empat individu dipercayai  anggota  sindiket mencuri kereta pacuan empat roda dan kenderaan utiliti sukan (SUV) yang mula aktif sejak awal bulan ini.

Pesuruhjaya Polis Sabah Datuk Omar Mammah berkata kegiatan sindiket itu terbongkar selepas seorang wanita membuat laporan polis berikutan kehilangan kenderaan jenis Honda HRV yang diletakkan di kawasan meletak kereta di Hospital Likas dan menjadi viral di media sosial.

Beliau berkata polis telah menjalankan rondaan di sekitar Kota Kinabalu sebelum ternampak kenderaan yang dipercayai hilang itu dan berjaya menahan seorang lelaki yang berada di dalam kenderaan itu.

“Hasil soal siasat yang dijalankan suspek mendedahkan empat lagi rakannya turut terlibat dalam aktivti mencuri kenderaan itu dan polis berjaya memberkas tiga daripada mereka manakala seorang lagi masih bebas,” katanya pada sidang media di Ibu Pejabat Polis Kontinjen Sabah, di Kepayan di sini hari ini.

Omar berkata empat suspek yang berumur antara 32 hingga 40 tahun itu ditahan antara 19 hingga 24 Mei di sekitar Kota Kinabalu manakala seorang suspek yang dikehendaki polis dikenali sebagai Tommy, 43, dipercayai masih berada di Sabah dan orang ramai yang mempunyai maklumat suspek diminta agar menghubungi balai polis yang berdekatan.

Beliau berkata suspek mendedahkan mencuri 11 buah kenderaan bagaimanapun polis berjaya menemui semula lima daripada kenderaan itu termasuk tiga berada di Sarawak.

Katanya, sindiket itu berkemahiran menggunakan komputer yang mampu menggodam mengikut jenis kenderaan yang dicuri dengan hanya mengambil masa tiga hingga empat minit untuk menghidupkan enjin kenderaan berkenaan.

“Ini merupakan kes pertama di Sabah mencuri menggunakan gajet. Suspek telah menunjukkan kepada pihak polis bagaimana modus operandi yang mereka gunakan semasa sedang mencuri kenderaan dengan menggunakan peralatan yang turut dirampas semasa tangkapan dijalankan terhadap suspek,” katanya.


Lari Tinggalkan 355 Karton Rokok Seludup

LAHAD DATU: Tindakan berani seorang lelaki yang dipercayai cuba melakukan penghantaran rokok seludup tidak kesampaian apabila kenderaan yang dipandunya terbabas dalam kejadian di Pekan Kunak, awal pagi tadi.

Dalam kejadian jam 3 pagi itu, Pasukan Gerakan Am (PGA) Lahad Datu yang sedang melakukan operasi Op Kontraban, terserempak dengan sebuah kenderaan Toyota Avanza dalam keadaan mencurigakan.

Komander Briged PGA Sabah, Senior Asisten Komisioner Mohd Abduh Ismail berkata, pasukan operasi yang bertindak atas arahan Pegawai Pemerintah Batalion 17 Lahad Datu, Superintendan Rajab Ahad Ismail, kemudiannya cuba menahan kenderaan berkenaan.

Bagaimanapun katanya, pemandu terbabit terus bertindak memecut kenderaannya ke arah Kampung Bagiang, Kunak, di sini.

“Pasukan operasi terus mengekorinya sebelum mendapati kenderaan dipandu suspek terbabas ke dalam longkang di kiri jalan.

“Pemeriksaan lanjut kemudiannya mendapati, pemandu sudah melarikan diri dan terdapat sebanyak 14 plastik hijau berisi pelbagai jenis rokok disyaki rokok seludup,” katanya dalam kenyataan media hari ini.

Mohd Abduh berkata, pasukan operasi terus menyita kenderaan berkenaan dan membawa barang rampasan ke Ibu Pejabat Polis Daerah (IPD) Kunak untuk tindakan selanjutnya.

Katanya, semua rokok seludup dan kenderaan yang dirampas dianggarkan bernilai RM79,680 berdasarkan harga pasaran semasa.

“Antara jenama rokok yang dirampas adalah Premium, Astro, Menara Dunia, LA Menthol dan Nice Bold.

“Siasatan lanjut sedang dijalankan mengikut Seksyen 135(1)(e) Akta Kastam 1967,” katanya. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rentas Daerah Mengikut Zon Rancakkan Pelancongan Domestik Sabah

KOTA KINABALU : Langkah kerajaan Sabah membenarkan rentas daerah mengikut zon sepanjang Perintah Kawalan Pergerakan Pemulihan (PKPP) mula merancakkan sektor pelancongan domestik di negeri itu.

Pembantu Menteri Pelancongan, Kebudayaan dan Alam Sekitar Sabah Datuk Joniston Bangkuai berkata hotel, resort dan destinasi pelancongan menerima sambutan memberangsangkan daripada penduduk tempatan, malah ada tempahan terpaksa ditolak terutama di kawasan luar bandar sejak rentas daerah mengikut zon dibenarkan.

Menurutnya, kadar penginapan beberapa resort sekitar bandaraya Kota Kinabalu mencecah sehingga 70 peratus pada hujung minggu dan musim cuti persekolahan minggu lalu dan destinasi pelancongan luar bandar mencapai had kapasiti yang dibenarkan mengikut prosedur operasi standard (SOP) COVID-19.

“Ini menunjukkan masyarakat tempatan sedar bahawa Sabah mempunyai banyak tempat pelancongan menarik untuk dilawati terutama sekali di luar bandar,” katanya kepada Bernama, di sini.

Bulan lalu, Sabah membenarkan rentas daerah mengikut enam zon sepanjang PKPP dengan Zon Satu melibatkan Kota Kinabalu, Kota Belud, Ranau, Tuaran, Penampang, Putatan dan Papar; Zon Dua merangkumi Beaufort, Kuala Penyu dan Sipitang manakala Zon Tiga meliputi Kudat, Kota Marudu dan Pitas.

Zon Empat pula melibatkan Sandakan, Beluran, Kinabatangan dan Tongod; Zon Lima merangkumi Tawau, Semporna, Lahad Datu, Kunak dan Kalabakan manakala Zon Enam meliputi Keningau, Tambunan dan Tenom.

Joniston berkata Sabah optimis pelancongan negeri akan beransur pulih selepas operasi dibuka secara berperingkat dengan memberi fokus utama kepada usaha memperkasakan pelancongan domestik.

Beliau menegaskan penggiat industri pelancongan tempatan sudah bersedia menerima kedatangan pelancong domestik dan tidak sabar menunggu untuk sempadan negara dibuka semula untuk pelancong asing.

Katanya, kadar pematuhan SOP dalam kalangan pengusaha pelancongan di negeri itu adalah sangat tinggi.

“Tiada tempat penginapan yang mahu penularan jangkitan COVID-19 berlaku sehingga menjadi kluster baharu kerana ia akan menjejaskan usaha untuk membuka sektor pelancongan secara berperingkat,” katanya. – BERNAMA


Sabah miliki resepi jadi negeri pesat membangun

SIPITANG, 30 Mac – Sabah memiliki resepi menjadi sebuah negeri pesat membangun berikutan negeri itu dilimpahi dengan pelbagai sumber asli, bahan mentah dan destinasi pelancongan menarik yang boleh dimanfaatkan untuk melonjakkan lagi pertumbuhan ekonominya.

Ketua Menteri Datuk Seri Mohd Shafie Apdal berkata kekayaan sumber dimiliki Sabah adalah kekuatan menarik lebih banyak pelaburan bagi merancakkan sektor perindustrian negeri sekali gus meletakkan Sabah sebagai sebuah negeri maju di rantau ini.

Beliau berkata kekayaan sumber asli dan bahan mentah itu juga akan membolehkan Sabah mempelbagaikan ekonomi ke arah pembangunan perindustrian lebih mampan sekali gus tidak bergantung sepenuhnya kepada hasil balak.

“Kerajaan negeri akan membuat perancangan rapi kerana Sabah mempunyai potensi cukup besar yang bukan hanya pada industri minyak dan gas, balak dan pelancongan tetapi banyak lagi termasuk pembuatan gelas, kilang perabot dan terminal makanan.

“Kesemua ini penting bagi menyediakan lebih banyak peluang pekerjaan di negeri itu untuk anak Sabah,” katanya berucap melancarkan Program Sipitang Baharu – Bersih dan Indah di Dataran Esplanade Sipitang di sini, hari ini.

Mohd Shafie berkata kerajaan negeri akan terus komited memastikan pembangunan seimbang dilaksanakan di setiap daerah supaya rakyat negeri itu dapat bersama-sama menikmati hasil ekonomi negeri.

Bagaimanapun, ketua menteri turut mengingatkan perpaduan dan kesefahaman rakyat pelbagai kaum di negeri itu juga adalah antara resepi penting bagi membina Sabah lebih berdaya maju dan progresif.

Mengenai Sipitang, Mohd Shafie berkata, daerah terletak kira-kira 135 kilometer dari ibu negeri itu mempunyai potensi ekonomi luas tidak hanya dalam industri minyak dan gas tetapi juga pelancongan.

Sipitang mempunyai kelebihan tersendiri kerana ia adalah daerah di Sabah yang menjadi pintu masuk dua negara jiran iaitu Brunei Darussalam dan Kalimantan, Indonesia selain Sarawak, katanya.

Ketika berucap di majlis sama, Menteri Pelajaran dan Inovasi Sabah Datuk Dr Yusof Yacob, berkata program Sipitang Baharu – Bersih dan Indah adalah langkah pertama mentranformasikan daerah itu khususnya kawasan pekan yang berimej bersih, cantik dan bebas daripada sampah.


Helikopter Sewa Khas Bawa Guru Di Nabawan Kembali Ke Sekolah

NABAWAN, 8 Mei : Timbalan Menteri Kerja Raya Datuk Arthur Joseph Kurup hari ini menyediakan dua helikopter sewa khas untuk menghantar guru di Sekolah Kebangsaan (SK) Talaan dan sekitar mukim Talaan di sini untuk kembali ke sekolah masing-masing.

Arthur berkata helikopter itu disediakan pihaknya bagi memudahkan lapan guru balik ke kawasan tersebut bagi memulakan sesi persekolahan esok tanpa melalui jalan darat dan sungai yang terputus akibat bencana banjir luar biasa yang melanda kawasan tersebut baru-baru ini.

Ahli Parlimen Pensiangan itu berkata perjalanan ke kawasan itu biasanya mengambil masa tiga hingga enam jam bergantung kepada keadaan cuaca.

“Namun begitu, banjir yang luar biasa baru-baru ini telah menyebabkan kerosakan infrastruktur seperti jalan penghubung serta jambatan kereta dan mengakibatkan para guru terpaksa berjalan kaki hingga 18 jam untuk sampai ke kawasan tersebut.

“Saya juga telah arahkan juruterbang helikopter untuk tidak balik dengan helikopter kosong. Saya minta bawa beberapa pesakit yang memerlukan rawatan kecemasan di Keningau. Setelah pesakit sampai di Keningau pegawai saya menunggu untuk bawa ke Hospital Keningau,” katanya menerusi kenyataan hari ini.

Nabawan merupakan sebuah daerah di kawasan pedalaman Sabah berkeluasan 6,089 kilometer persegi terletak sejauh 17 kilometer selatan dari Kota Kinabalu.

Sementara itu, Arthur berkata jambatan gantung SK Nangkawangan dan SK Layon di sini yang rosak akibat banjir baru-baru ini telah mula dibina semula sejak beberapa hari lepas walaupun pegawai dan pekerja menghadapi kekangan cuti perayaan.

“Dijangka kerja-kerja pembaikan yang lain akan menyusul lagi dalam masa terdekat. Walaupun berdepan dengan pelbagai cabaran dan batasan tapi kita akan usahakan sebaiknya untuk segerakan segala kerja pembaikan yang diperlukan,” katanya.

Kerajaan Persekutuan sebelum ini dilaporkan akan memberikan peruntukan kecemasan kepada beberapa kampung di Nabawan yang terjejas teruk akibat banjir pada Mac lepas melibatkan peruntukan untuk pembinaan jambatan dan penyelenggaraan jalan raya yang terjejas akibat bencana tersebut.

Tular di media sosial baru-baru ini video beberapa kanak-kanak memakai pakaian seragam sekolah menggunakan rakit dan ‘zip line’ untuk menyeberangi sungai di Nabawan akibat jambatan gantung merentang sungai, yang menjadi laluan utama penduduk kampung, hanyut akibat arus sungai yang deras dalam kejadian banjir itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19 Mampu Bertahan Sehingga Sembilan Jam Di Kulit Manusia – Pakar

TOKYO: Saintis di Jepun mendapati virus COVID-19 mampu hidup sehingga sembilan jam di permukaan kulit manusia, sekali gus meningkatkan risiko dijangkiti virus berkenaan.

Penemuan terbaharu itu menguatkan lagi keperluan amalan membasuh tangan lebih kerap bagi memerangi pandemik berkenaan.

Kajian yang dilaporkan dalam Jurnal Penyakit Berjangkit Klinikal itu mendedahkan patogen yang menjadi penyebab selsema hanya mampu bertahan di kulit manusia hampir dua jam sebagai perbandingan dengan COVID-19.

“Daya tahan virus COVID-19 adalah selama sembilan jam pada kulit manusia, berupaya meningkatkan risiko pemindahan dari kontak jika dibandingkan virus Influenza A, sekali gus akan meningkatkan penyebaran pandemik itu,” kata laporan terbabit.

Pasukan penyelidik terbabit membuat ujian pada kulit yang diambil daripada spesimen dibedah siasat selepas sehari meninggal dunia.

Penyelidik mendapati virus COVID-19 dan virus selsema menjadi tidak aktif dalam tempoh 15 saat apabila diletakkan etanol yang digunakan pada cecair pembasmi kuman.

“Lebih lama virus COVID-19 berada di kulit, lebih tinggi risiko pemindahan kontak, justeru penggunaan cecair pembasmi kuman dapat mengurangkan risiko jangkitan,” kata penyelidikan itu.

Penyelidikan itu menyokong nasihat dikeluarkan Pertubuhan Kesihatan Sedunia (WHO) yang menggalakkan tangan dibasuh lebih kerap bagi mengelak jangkitan COVID-19. – AFP


Batalion PGA akan dilengkapkan unit Tiger Platoon

LAHAD DATU, 17 April – Setiap Batalion Pasukan Gerakan Am (PGA) di negara ini kecuali Batalion 19 PGA akan dilengkapkan dengan satu Unit Tiger Platoon, kata Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Acryl Sani Abdullah Sani.

Katanya, pewujudan unit di setiap batalion itu bertujuan bagi memperkasakan peranan dan tanggung jawab PGA selari dengan trend ancaman keselamatan yang dihadapi negara ketika ini.

“Unit Tiger Platoon ini unit yang dilatih khas oleh pasukan gerak khas daripada Skuadron Vat 69 serta Unit Tindak Khas dan gabungan kedua-dua pasukan elit Polis Diraja Malaysia (PDRM) ini membawa kepada satu silibus yang akan memastikan PGA akan sentiasa bersiap sedia berhadapan sebarang cabaran dan ancaman pada bila-bila masa.

“Misalnya ancaman di perairan Sabah khususnya di Zon Selamat Timur Sabah (ESSZone) berkaitan jenayah rentas sempadan merangkumi penyeludupan, penyusupan termasuk kemasukan perkara yang boleh mengancam kepada keharmonian penduduk di Sabah dan amnya Malaysia,” katanya.

Beliau berkata demikian kepada pemberita selepas menyempurnakan penutupan kursus asas Tiger Platoon siri 4/2019 Briged Sabah serta pelancaran logo Tiger Platoon PGA di sini, hari ini.

Hadir pada majlis itu Komander Kawasan Keselamatan Khas Pantai Timur Sabah (ESSCom), Datuk DCP Hazani Ghazali.

Bagi perancangan masa hadapan dan memastikan PGA sentiasa kekal relevan, Acryl Sani berkata  konsep latihan serta penugasan Unit Tiger Platoon akan diperluaskan kepada platun-platun infantri PGA supaya keseluruhan infantri PGA menjadi terlatih seperti unit tersebut.

Tiger Platoon merupakan platun tempur khas PGGA yang keanggotaannya dipilih dalam kalangan pegawai dan anggota regular infantri Batalion Briged PGA.

Kesemua mereka yang terpilih itu dilatih dengan kemahiran peperangan khusus serta multi-tasking bagi menangani ancaman keganasan dan insurgency sekali gus mengekang aktiviti jenayah era globalisasi yang merentas sempadan.

Pada majlis hari ini, seramai seorang pegawai serta 36 anggota tamat kursus asas Tiger Platoon Siri 4/2019 Briged Sabah di Batalion 17 PGA Lahad Datu.


Skuad Tambadau ‘Panaskan Badan’ Di Indonesia

KOTA KINABALU: Selepas Filipina, Sabah bakal menjadikan Indonesia sebagai destinasi pra-musim mereka seterusnya sebelum memulakan saingan Liga Super yang akan berlangsung kira-kira sebulan lagi.

Kehadiran skuad Tambadau di Surabaya itu nanti juga adalah atas jemputan bagi menyertai kejohanan merebut Piala Gabenor Jawa Timur 2020 yang disertai tujuh pasukan lain.

Selain Sabah, turut menyertai kejohanan yang akan bermula pada 10 Februari itu adalah enam pasukan daripada Liga 1 Indonesia dan sebuah pasukan dari Liga Super iaitu Selangor.

Presiden Persatuan Bola Sepak Sabah (SAFA) Datuk Peter Anthony, berkata, pihaknya tidak meletakkan apa-apa sasaran untuk kejohanan itu kerana apa yang lebih penting adalah membentuk keserasian pemain sebelum memulakan saingan Liga Super.

“Dalam memantapkan pasukan Sabah, faktor keserasian pemain yang dikekalkan dalam skuad Tambadau itu dengan pemain import baharu diberi keutamaan.

“Pasukan Sabah dibawah bimbingan Ketua Jurulatih Baharu Kurniawan Dwi Yulianto tidak menetapkan sasaran pada penyertaan di pertandingan itu dan pada masa sama mengelak pemain dari mengalami kecederaan.

“Ini penting agar persiapan pasukan Sabah pada Liga Super tidak terjejas dan dalam masa sama kombinasi pemain dipertingkatkan,” katanya pada sidang media di pejabat SAFA, di sini, malam tadi.

Sementara itu, Peter berkata, jumlah pemain yang akan diterbangkan ke Indonesia nanti akan diputuskan oleh ketua jurulatih, Kurniawan Dwi Yulianto.

“Saya juga berharap kejohanan pendek di Indonesia itu nanti akan membantu pasukan dalam membentuk sebuah pasukan yang mantap kerana saingan kita pada musim baharu nanti bukan alang-alang…ianya Liga Super,” katanya.

Dalam pada itu, Peter turut menjelaskan keputusan untuk membawa skuad Tambadau mengharungi pra-musim di luar negara dalah kerana kurangnya perlawanan persahabatan yang kompetitif di sini.

“Kita sebenarnya ada menghubungi beberapa pasukan di semenanjung untuk mengadakan perlawanan persahabatan selain menjemput mereka datang ke Sabah, namun kebanyakan pasukan sudah ada komitmen atau perancangan lain.

“Oleh sebab itu kita menghantar pasukan ke luar negara untuk mencari perlawanan yang kompetitif kerana ia penting untuk persiapan pasukan,” katanya.

Selepas lapan tahun, Sabah kembali ke saingan utama Liga Super apabila menjuarai Liga Perdana pada tahun lalu.

Mereka akan memulakan saingan bertemu Polis Diraja Malaysia (PDRM) di gelanggang lawan pada 1 Mac depan.


Adakah Kita Mahu Sabah Ditadbir Oleh Pemimpin Tak Bertanggungjawab? – Anifah

KOTA KINABALU: Sejak kebelakangan ini, banyak negara luar cuba mengambil kesempatan membuat tuntutan terhadap Sabah sehingga keadaan hampir kucar-kacir kerana kerajaan negeri Warisan buat endah tidak endah sahaja.

Malah mantan Ketua Menterinya, Datuk Seri Mohd Shafie Apdal hanya berdiam diri apabila Filipina membuat tuntutan baru-baru ini dan lebih menyedihkan apabila membiarkan pemimpin junior seperti Datuk VK Liew membuat kenyataan.

Begitu luahan Presiden Parti Cinta Sabah (PCM), Datuk Seri Anifah ketika ditemui sambil menyatakan dirinya cukup bingung apabila Mohd Shafie masih lagi bercita-cita untuk terus memimpin negeri ini melalui Pilihan Raya Negeri (PRN).

“Kamu tahu, kita ada banyak isu tetapi Shafie jenis pemimpin lebih suka serahkan isu-isu besar apatah lagi menyentuh kedaulatan negeri kepada pihak lain tetapi masih ada hati untuk terus memimpin dan kononnya mahu perjuangkan nasib rakyat di sini.

“Tindak tanduknya pula tidak mencerminkan kesungguhan beliau seperti di pentas-pentas politik. Takut sungguh untuk berhadapan dengan kuasa asing, lebih rela tunduk dan sekadar berharap kepada persekutuan untuk mempertahankan negeri ini? Adakah kita mahu Sabah dipimpin oleh pemimpin penakut? Biar yang lain cuba jajah kita.

“Apa yang Shafie takut sangat?  Kedaulatan Sabah tidak boleh bergantung kepada pemimpin yang lemah dan tiada pengalaman seperti Shafie. Dalam dua tahun ini, apakah sebenarnya pencapaian ketua menteri ini sehingga isu ini sendiri sembunyikan diri?” soalnya kepada MalaysiaGazette.

Kata Anifah, beliau sendiri telah melakukan apa sahaja untuk menghentikan semua jenis tuntutan serta ancaman seperti itu semasa menjadi Menteri Luar.

“Dalam hal hubungan dua-hala antarabangsa, kita mesti berhati-hati untuk elakkan tercetusnya persengketan antara Malaysia dengan mana-mana negara. Perkara seperti ini sangat rumit tetapi bagi saya, pengalaman sembilan tahun sangat cukup untuk melenyapkan isu ini sebelum diperbesarkan.

“Ini memerlukan kemahiran diplomasi yang cukup delicate. Perlu kemahiran cukup tinggi, adakah Shafie ini layak atau sekadar retorik sahaja?

“Jangan hanya mahu jadi ketua menteri, mahu teraju negeri Sabah tapi apabila ada krisis, anda hilang,” ujarnya.

Sambung Anifah lagi, beliau menyertai PCS yang merupakan parti tempatan kerana menyedari rakyat di negeri masih lagi terbelenggu dengan kemiskinan dan keperitan hidup walhal ketika Warisan meminta undi, pelbagai retorik ditaburkan.

“Saya bagi contoh bantuan pandemik Covid-19 yang pastinya begitu merunsingkan, cukup perit sekali kehidupan, mantan kerajaan negeri kata hendak salurkan bantuan kemudian umum sudah diberikan.

“Cerita sebenarnya ramai juga tercicir atau mungkin juga sengaja dicicirkan. Jika tidak betul fakta ini, suruh mereka bercakap dan betulkan kenyataan saya. Dari kos bantuan makanan yang sepatutnya RRM100 itu juga telah dikurangkan dengan pelbagai alasan.

“Bagaimana pula dengan keadaan ekonomi sejak Shafie ambil alih? Menjunam teruk tapi beliau beri pelbagai jenis alasan termasuk Covid-19 serta kerajaan terdahulu. Tuding jari sampai bila?

“Bagaimana pula pembangunan di Sabah ketika Shafie? Bagaimana pula kadar pengangguran yang dikatakan teruk ketika ini berbanding tempoh 20 tahun sebelum ini, semua itu salah siapa? Adakah Shafie akan terus salahkan semua kecuali dirinya?

“Tahun pertama jadi ketua menteri, dakwa beliau dirinya asyik turun naik mahkamah. Tahun kedua pula Covid-19. Jadinya bila masa Shafie akan benar-benar menjalankan tanggungjawabnya sebagai Ketua Menteri? Jika beri peluang, apa lagi alasan akan di berikan olehnya,” tegas beliau.

Kata Anifah lagi, ketika semua ini Mohd Shafie juga boleh bertindak membubarkan Dewan Undangan Negeri (DUN) dan bersedia untuk PRN semata-mata tidak mahu mengaku kelemahan diri seolah-olah politik jauh lebih penting berbanding rakyat.

“Saya mohon kepada semua rakyat Sabah supaya peka dalam memilih Ketua Menteri. Shafie tidak ada apa-apa yang gah jika hendak bercakap tentang mantan Ketua Menteri ini. Bila sebenarnya Shafie cuba perjuangkan isu-isu Sabah selama ini?

“Hanya alasan demi alasan sahaja, adakah layak untuk pimpin negeri ini,” tegasnya. –MalaysiaGazette

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jambatan Kampung Piasau Selamat Digunakan

KOTA BELUD : Jambatan Kampung Piasau dekat sini yang terkesan dengan kejadian tanah runtuh baru-baru ini selamat digunakan oleh semua jenis kenderaan.

Timbalan Ketua Menteri I yang juga Menteri Kerja Raya Datuk Seri Bung Moktar Radin berkata, jambatan berkenaan menjadi laluan utama penduduk kampung berkenaan dan kawasan sekitarnya.

Pihaknya dimaklumkan oleh bahagian kejuruteraan Jabatan Kerja Raya (JKR) negeri yang mengesahkan jambatan berkenaan masih selamat untuk digunakan.

“Tidak perlu bimbang kerana keadaan jambatan ini masih baik, kukuh dan hanya memerlukan sedikit pembaikan.

“Ia bagi menghalang hakisan berlanjutan dan kerja untuk membaiki kepala jambatan akan dilaksanakan,” katanya dalam kenyataan di sini.

Beliau berkata, bagi menangani masalah hakisan tanah di kawasan terbabit, kerja-kerja pembaikan kepala jambatan sepatutnya mula dilaksanakan pada Selasa lepas.

Bagaimanapun jelasnya, faktor cuaca hujan yang mengakibatkan banjir dan air deras menyebabkan kerja pembaikan terpaksa ditangguhkan.

Menurutnya, pihak kontraktor yang akan melaksanakan kerja pembaikan turut menghantar beberapa mesin ke kawasan berkenaan.

“Jika keadaan cuaca mengizinkan, kerja pembaikan akan dimulakan segera dengan membaiki kepala jambatan dan memasang ‘stone pitching’ di bahagian tebing yang terhakis,” katanya.

Dalam pada itu katanya, jambatan di Kampung Melangkap yang runtuh ekoran banjir baru-baru ini siap dibaiki dan kini boleh digunakan oleh penduduk setempat.

Bung berkata, kerja-kerja pembaikan dilaksanakan dalam tempoh dua minggu selepas lawatannya meninjau sendiri kerosakan jambatan Melangkap baru-baru ini.

“Saya mengucapkan tahniah kepada pasukan JKR pusat dan daerah atas komitmen mereka dalam menangani masalah ini.

“Kota Belud antara daerah yang banyak mengalami kerosakan jalan dan jambatan runtuh ekoran bencana banjir yang berulang kali berlaku di daerah ini.

“Bagi daerah lain, saya juga meminta pihak jurutera daerah untuk memantau keadaan dan ini selari dengan tanggungjawab pasukan petugas khas yang kita tubuhkan bagi memantau keadaan ini,” jelasnya.- Utusan Borneo


PPM Labuan Tahan Dua PATI Dan Nelayan Langgar Syarat Lesen

LABUAN: 9 Mac 2019 (Sabtu) – Pasukan Polis Marin WP Labuan telah berjaya menahan dua lelaki kerana tidak memiliki dokumen pengenalan diri yang sah dan dua nelayan yang melanggar syarat lesen Akta Perikanan 1985 dalam operasi berasingan pada awal pagi kelmarin.

Komander Pasukan Polis Marin Wilayah 4 Sabah ACP Hj. Mohamad Pajeri Bin Ali berkata, ‘Botronda PSC 1 Pasukan Polis Marin Labuan semasa menjalankan tugas ‘Op Gelora’ telah menahan sebuah bot nelayan di kawasan laut Pulau Enoe manakala sebuah lagi di kawasan laut Petronas Methanol Labuan.

Hasil pemeriksaan lanjut mendapati sebuah daripada bot nelayan tersebut dijuragani seorang lelaki warga asing termasuk seorang anak perahu adalah pemegang Pas Lawatan Sosial IMM13.

Juragan bot telah mengemukakan salinan Lesen Perikanan yang telah tamat tempoh. Kedua-dua nelayan warga asing yang berusia 25 dan 29 tahun ditahan bersama bot, peralatan menangkap ikan dan hasil tangkapan ikan lebih kurang 70 kilogram dengan nilai rampasan dianggarkan berjumlah RM19,510.00.

Dalam operasi yang sama hasil pemeriksaan ke atas sebuah lagi bot nelayan telah berjaya menahan seorang lelaki kerana gagal mengemukakan sebarang dokumen pengenalan diri yang sah.

Lelaki warga asing yang berusia 22 tahun dan mengaku baru sebulan bekerja sebagai anak perahu di bot nelayan tersebut.

Menurut ACP Mohamad Pajeri Ali lagi, dalam satu lagi tugas berasingan iaitu semasa sepasukan Polis Marin Labuan dalam menjalankan tugas ‘Op Landai Khas’ di kawasan tebing laut Ujung Pasir WP Labuan telah menahan seorang lelaki warga asing tanpa dokumen pengenalan diri yang sah berumur 20 tahun.

Kesemua tangkapan dan rampasan dibawa ke Pangkalan Pasukan Polis Marin WP Labuan untuk tindakan lanjut. Kes disiasat dibawah Seksyen 6(1) (c) Akta Imigresen 1959/63 dan Seksyen 11 (1) (b) Akta Perikanan 1985. – Pasukan Polis Marin W4 Sabah


Perintah Berkurung Di ESSZone Dilanjutkan Sehingga 23 Oktober

KOTA KINABALU, 7 Okt: Perintah berkurung di kawasan perairan tujuh daerah dalam Zon Selamat Timur Sabah (ESSZone) yang berakhir esok akan dilanjutkan sehingga 23 Okt ini, kata Pesuruhjaya Polis Sabah Datuk Omar Mammah.

Omar dalam kenyataan hari ini berkata perintah berkurung dari pukul 6.00 petang sehingga pukul 6.00 pagi itu meliputi kawasan perairan Tawau, Semporna, Kunak, Lahad Datu, Kinabatangan, Sandakan dan Beluran.

Beliau berkata dengan berkuat kuasanya perintah berkurung itu, orang ramai yang tinggal di kawasan berkenaan dikehendaki berada di dalam rumah, dan orang lain tidak dibenarkan masuk atau berada di kawasan diisytiharkan, antara pukul 6.00 petang sehingga 6.00 pagi pada tarikh yang dinyatakan.

“Perintah berkurung diteruskan bagi memastikan kawasan perairan berkenaan tidak diceroboh oleh pengganas yang mengancam keselamatan para penyelidik menjalankan penyelidikan dan pelancong asing melawat pulau peranginan.

“Perintah berkurung ini juga bagi menjamin keselamatan dan kesejahteraan rakyat Sabah yang menjadi pengguna perairan, dan mereka yang berada di daratan ESSZone,” katanya.

Omar berkata perintah berkurung itu juga akan memudahkan penguatkuasaan dan pemantauan terhadap pergerakan bot selain menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

Beliau berkata berdasarkan maklumat, kumpulan militan Abu Sayyaf dan mereka yang menjalankan kegiatan menculik bagi mendapatkan wang tebusan dari selatan Filipina masih cuba menceroboh untuk melakukan penculikan dan jenayah rentas sempadan.

“Saya juga memberi kuasa kepada semua Ketua Polis Daerah di ESSZone bagi mengeluarkan permit kepada pemohon layak bagi tujuan aktiviti perikanan atau keperluan mendesak untuk melalui kawasan perintah berkurung,” katanya.


Sabah Cadang ‘Lockdown’ Zon Merah

KOTA KINABALU: Kerajaan negeri bercadang melaksanakan lockdown di beberapa daerah yang dikategorikan sebagai zon merah berikutan penularan jangkitan koronavirus (Covid-19) jika keadaan tidak bertambah baik.

Timbalan Ketua Menteri 1 Datuk Seri Bung Moktar Radin berkata, sehingga kini terdapat empat daerah yang dikategorikan sebagai zon merah iaitu Lahad Datu, Tawau, Kunak dan Semporna.

Menurutnya, Setiausaha Kerajaan Negeri (SKN) sudah memberi taklimat berhubung perkembangan di Sabah termasuk pandemik Covid-19 yang membimbangkan.

“Selepas penubuhan kerajaan baharu ini, kami akan memberi fokus kepada Covid-19 dan beberapa daerah telah dilaksanakan Perintah Kawalan Pergerakan Diperketatkan Bersasar (PKPDB). Jika tidak bertambah baik, kerajaan negeri bercadang melaksanakan lockdown,” katanya.

Beliau berkata demikian dalam sidang akhbar di kediamannya selepas menghadiri taklimat di Pusat Pentadbiran Negeri Sabah (PPNS) disini hari ini.Bung ketika ditemui pemberita kediamannya selepas menghadiri taklimat di Pusat Pentadbiran Negeri Sabah (PPNS) disini hari ini. – Foto Jabatan Peneranagan

Bung yang juga Menteri Kerja Raya berkata, cabaran utama kerajaan Sabah ini ialah memastikan penularan Covid-19 di negeri itu dapat dikurangkan berikutan pertambahan jumlah kluster yang dikenal pasti khususnya di Pantai Timur Sabah.

“Beberapa kementerian juga mungkin akan diubahsuai termasuk Kementerian Kesihatan dan Kesejahteraan Rakyat. Cuma matlamat utama kita ialah menangani isu Covid-19.

“Siapa yang akan mengetuai kementerian berkenaan, kita akan tentukan, Sabah sudah pernah berlaku Covid-19 sebelum ini dan kita yakin pengalaman itu mampu menangani masalah ini,” katanya.

Semalam, Menteri Kanan Pertahanan Datuk Seri Ismail Sabri Yaakob memaklumkan empat daerah di Sabah akan dikenakan PKPDB secara pentadbiran berkuatkuasa mulai 12.01 tengah malam tadi sehingga sehingga 12 Oktober 2020 dan akan melibatkan seramai 962,661 orang penduduk.

Pelaksanaan PKPDB ini bagi membendung jangkitan dan penularan Covid-19 dalam daerah tersebut serta membolehkan aktiviti pengesanan kes secara bersasar dilaksanakan sepanjang tempoh 14 hari.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKP: Sabah Turut Benarkan Keluar Berdua Secara Bersyarat

KOTA KINABALU: Kerajaan Sabah turut membenarkan setiap ketua keluarga membawa teman serumah untuk keluar berdua bagi membeli barangan makanan, kesihatan dan perubatan.

Setiausaha Kerajaan Negeri, Daruk Safar Untong berkata, bagi tujuan mendapatkan bekalan kesihatan dan perubatan, seseorang itu boleh ditemani orang lain yang semunasabahnya perlu.

“Selaras dengan Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan) (No. 4) 2020, seseorang itu adalah dibenarkan untuk ditemani oleh seorang untuk keluar bagi mendapatkan atau membeli barangan keperluan seperti makanan, perubatan dan apa-apa keperluan, dengan syarat orang yang menemani itu hendaklah yang tinggal serumah dengannya.

“Sehubungan dengan itu, untuk barangan penjagaan kesihatan dan perubatan, seseorang itu boleh ditemani oleh mana-mana orang lain yang semunasabahnya perlu.

“Ini bererti seseorang itu boleh ditemani oleh seorang dalam kenderaan semasa keluar tertakluk kepada penerangan di atas,” katanya.

Semalam, Ketua Menteri, Datuk Seri Mohd. Shafie Apdal dalam sidang akhbar berkata, setiap keputusan yang diambil Kerajaan Persekutuan akan dibincangkan mengenai kesesuaian pelaksanaannya di Sabah okeh Pusat Arahan Covid-19 Sabah.

Katanya, pusat arahan kemudiannya akan memaklumkan kepadanya sama ada akan menuruti langkah sama atau pun tidak seperti yang diputuskan hari ini dalam membenarkan dua individu keluar bersama atas syarat tertentu.

“Kita akan lihat bagaimana cara-cara, keputusan yang telah dibuat oleh Persekutuan itu kita akan lihat, lepas itu pusat arahan akan rujuk dengan saya dan kita akan buat ketetapan selanjutnya,” katanya. – BorneoToday


Penerbangan Terus Dari Bandar Lain China Ke Sabah Berjalan Seperti Biasa

KOTA KINABALU: Tiada sebarang pembatalan penerbangan terus dari China ke Sabah dilakukan sepanjang Tahun Baharu Cina ini.

Demikian kata Timbalan Ketua Menteri, Datuk Christina Liew ketika mengulas mengenai pembatalan penerbangan berikutan penularan koronavirus di Wuhan, China.

Menteri Pelancongan, Kebudayaan dan Alam Sekitar ini berkata, setakat ini penerbangan terus yang diterima masuk ke Sabah adalah dari bandar-bandar lain di China, bukannya dari Wuhan.

Katanya, penerbangan terus adalah dari bandar seperti Xi’an dan bandar-bandar kecil lain di China.

Namun, semua penerbangan berjadual dari Wuhan ke Kota Kinabalu telah dibatalkan sementara waktu sehingga menerima arahan berikutnya dari Kementerian Kesihatan Malaysia.

Menurutnya, penularan koronavirus itu memang akan memberi impak kepada kemasukan pelancong dari Wuhan, China ke Sabah. Untuk penerbangan dari bandar-bandar lain di China tidak begitu terjejas.

Ditanya adakah sasaran kemasukan pelancong sempena Tahun Melawat Malaysia 2020 di Sabah akan terjejas, beliau berkata, keutamaan kepada keselamatan rakyat jauh lebih penting.

“Walaupun kita menyimpan harapan tinggi untuk meningkatkan kemasukan pelancong antarabangsa namun, jika itu mendatangkan risiko kepada rakyat kita, kita tidak akan mengambil risiko sebegitu.

”Kita tidak mahu mendatangkan risiko kepada rakyat kita di Sabah,” jelasnya.

Christina berkata, kerajaan akan terus mengambil langkah pencegahan dengan bekerjasama rapat dengan Kementerian Kesihatan Malaysia.

Untuk mengekalkan kemasukan pelancong antarabangsa, beliau akan mempromosikan Sabah ke negara lain seperti di Eropah seperti disarankan oleh Ketua Menteri.

Menyentuh sasaran kemasukan pelancong pada 2019, beliau berkata, Sabah berjaya melepasi sasaran ditetapkan apabila menerima kemasukan 4.195 juta pelancong. Sasaran ditetapkan adalah 4 juta pelancong.

Bagi sasaran kemasukan pelancong tahun ini, perkara itu akan ditetapkan setelah perbincangan bersama Lembaga Pelancongan Sabah dilakukan dalam masa terdekat ini.

Sempena Tahun Melawat Malaysia 2020, kerajaan menyasarkan kemasukan 30 juta pelancong antarabangsa ke negara ini.


Pekebun Getah Sabah Dianaktiri

KOMEN: Sungguh mengecewakan dan tidak adil !! Kenapa pekebun kecil getah di bawah Lembaga Industri Getah Sabah (LIGS) TIDAK DIBERI BANTUAN MUSIM TENGKUJUH (BMT)?

Kenapa pekebun kecil getah di bawah RISDA dapat dan kami tidak. Apa bezanya ?

Kami amat kecewa dengan sikap berat sebelah dalam pemberian bantuan yang disediakan oleh Kerajaan Persekutuan. Kenapa ada “double-standard”? Adakah kami bukan rakyat?

Kami difahamkan LIGS diarah oleh Kementerian Kewangan supaya memohon kepada RISDA. Tidak masuk akal sama sekali !

Setelah Menteri Pertanian dan Industri Makanan Sabah, Datuk Junz Wong berkali-kali terbang sendiri ke Kuala Lumpur untuk berjumpa dengan Menteri dan Pegawai-Pegawai Tinggi Kementerian Industri Utama (MPI) untuk menyuarakan dan menyelesaikan masalah pemberian BMT, inilah keputusannya.

MOF telah menolak permohonan MPI untuk pemberian BMT kepada kami.

Kenapa Kerajaan Pusat masih lagi bersikap acuh tidak acuh terutamanya dalam menyelesaikan masalah-masalah penduduk luar bandar di Sabah?

Ingatlah bahawa kami pekebun kecil getah LIGS juga mempunyai hak untuk dapatkan BMT ini sepertimana yang diterima oleh pekebun kecil getah RISDA.

Kami pekebun-pekebun kecil hidup di luar bandar dan menoreh getah adalah satu-satunya sumber pendapatan kami. Kami mahu Kerajaan Pusat memahami dan simpati dengan keadaan kami.

Kami juga punyai hak untuk menikmati setiap pembangunan dan bantuan yang disediakan oleh kerajaan tidak kira negeri atau Persekutuan.

Sabah adalah penyumbang besar kepada hasil Negara !!! – BorneoToday


Luluh Hati Ibu Lihat Rangka Anak Lelaki & Menantu

TAWAU: Luluh hati seorang ibu apabila melihat anggota bomba mengutip satu persatu tulang dan rangka anak lelaki serta menantunya yang rentung dalam kebakaran di Kampung Buaya, Jalan Tawau Lama, di sini, tengah malam tadi.

Dalam kejadian jam 12.30 tengah malam itu, mayat Saiful Rosli, 32, ditemui berdekatan dengan pintu hadapan manakala isterinya, Jumaidah M Jida, 36, ditemui di ruang dapur di rumah sewa mereka oleh pasukan bomba antara jam 4.45 hingga 5.50 pagi.

Ibu mangsa, Sunarti Kuneng, 54, berkata, ketika kejadian dia sedang tidur di rumahnya yang terletak di kampung bersebelahan sebelum dimaklumkan jiran.

“Melihat keadaan api yang sudah besar ketika itu, saya hanya terfikir keselamatan anak serta menantu sebelum bertindak mencari mereka sekitar tempat kejadian.

“Selesai menunaikan solat Subuh, saya masih berusaha mencari mereka namun gagal.

“Bagaimanapun, sebaik melihat motosikal anak yang turut hangus menguatkan lagi naluri hati yang mengatakan anak saya kemungkinan terperangkap di dalam rumah,” katanya ketika ditemui di lokasi kejadian di sini.

Dia berkata, tiada yang lebih menyedihkan apabila melihat anggota bomba menemukan jasad anak serta menantunya rentung sebaik operasi memadam kebakaran selesai.

“Saya kehilangan anak lelaki yang saya sifatkan sebagai amat bertanggungjawab kerana selama ini dia tempat saya bergantung selepas kematian ayahnya,” katanya.

Sementara itu, kakak mangsa, Rafida M Jida, 38, berkata pasangan itu mendirikan rumah tangga pada 2014 serta belum mempunyai anak dan tinggal menyewa di situ.

“Saya dapat tahu kejadian ini malam tadi sebelum datang ke sini pagi ini. Kami masih terkejut dan tidak menyangka ditimpa ujian berat ini,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kadar Pematuhan SOP Di Sabah Rendah

KOTA KINABALU: Kadar pematuhan SOP yang rendah bagi daerah-daerah di Sabah adalah disebabkan ibubapa dan penjaga yang menghantar pelajar ke sekolah mengambil peluang membeli belah dan menyebabkan bilangan kenderaan dan pergerakan orang ramai di kawasan bandar semakin meningkat.

Menteri Kerajaan Tempatan dan Perumahan juga merangkap Menteri Kewangan II Datuk Seri Masidi Manjun berkata, kadar pematuhan penduduk terhadap SOP PKP pada 22 Januari 2021 ialah 92.25 peratus.

Menurutnya, daerah yang mencatatkan kepatuhan tertinggi ialah Sipitang pada 94 peratus, manakala lima daerah mencatatkan kepatuhan terendah pada 91 peratus iaitu Sandakan, Kota Kinabalu, Penampang, Lahad Datu dan Tawau.

“Kerajaan Negeri memandang berat perkembagan ini dan menasihatkan orang ramai agar mematuhi peraturan yang ditetapkan dan hanya membeli barang-barang keperluan di tempat masing-masing dalam radius 10 kilometer (KM).

“Pihak PDRM akan mengambil tindakan tegas terhadap mereka yang ingkar pada SOP yang sedang berkuat kuasa dengan mengenakan kompaun RM1,000 di bawah Akta 342 (Akta Pencegahan dan Pengawalan Penyakit Berjangkit 1988),” katanya.

Dalam satu kenyataan Laporan Harian Kes Jangkitan COVID-19 pada Jumaat, Masidi berkata jumlah kes positif baharu COVID-19 adalah sebanyak 453 kes, menjadikan jumlah kumulatif sebanyak 45,862 kes.

Katanya terdapat satu kluster baharu iaitu Kluster Ladang Desa Jerocco, Kinabatangan dengan 34 kes positif COVID-19 menjadikan jumlah kumulatif sebanyak 38 kes yang melibatkan dua orang pekerja penyabit buah sawit yang positif RTK Ag dalam saringan PERKESO.

Susulan penemuan itu, beliau menambah bahawa Pejabat Kesihatan Kawasan Kinabatangan mengarahkan pihak pengurusan ladang menjalankan saringan kontak rapat dan saringan pekerja ke atas 70 pekerjanya dan daripada jumlah itu, 36 lagi kes positif COVID-19 berjaya dikesan.

Penilaian risiko serta saringan masih lagi diteruskan ke ladang-ladang milik syarikat yang sama, katanya.

“Daripada 453 kes positif COVID-19 yang dicatatkan, sebanyak 293 kes adalah berpunca dari saringan kontak rapat, saringan bergejala 71 kes, saringan kluster baharu dan sedia ada 49 kes, saringan pelajar masuk asrama tiga kes, saringan komuniti tiga kes, saringan PERKESO satu kes dan 33 kes adalah dari lain-lain kategori.

“Tiga kes kematian direkodkan hari ini iaitu di Kinabatangan, Sandakan dan Lahad Datu. Takziah diucapkan kepada semua keluarga yang terlibat,” katanya.

Menjawab soalan media mengenai kes kematian di kalangan kes positif COVID-19, Masidi berkata kebanyakan daripada mereka yang terkesan teruk daripada jangkitan COVID-19 mempunyai riwayat penyakit kronik seperti masalah jantung, penyakit diabetes, penyakit paru-paru kronik dan penyakit buah pinggang.

“Setakat 21 Januari 2021, Sabah telah merekodkan sebanyak 307 kematian di kalangan kes positif COVID-19. Daripada jumlah ini, 131 kematian telah dilaporkan daripada wad ICU, 54 daripada wad pengasingan atau unit kecemasan, manakala selebihnya 122 adalah kematian di luar hospital.

“Kategori umur kematian di bawah 20 tahun mencatatkan seramai tujuh orang, 21-50 tahun seramai 46 orang, 51-60 tahun seramai 66 orang, 61-70 tahun seramai 94 orang, 71-80 tahun seramai 56 orang, 81-90 tahun seramai 32 orang dan yang berumur melebihi 91 tahun seramai enam orang,” jelasnya.

Selain itu, beliau mengumumkan seramai 650 pesakit COVID-19 telah discaj / sembuh dari hospital menjadikan jumlah kumulatif sembuh 41,579 orang.

“Sejumlah 2,839 pesakit sedang menerima rawatan iaitu 862 orang di hospital, 1,958 orang di Pusat Kuarantin dan Rawatan Berisiko Rendah (PKRC) Awam dan 19 orang di Pusat Tahanan Sementara (PTS) / Penjara.

“Bilangan pesakit COVID-19 dalam ICU ialah 81 orang dan 17 orang pula memerlukan alat bantuan pernafasan (ventilated).

“Jumlah kapasiti katil di Hospital COVID-19 adalah sebanyak 1,100 unit, di Pusat Kuarantin dan Rawatan Berisiko Rendah (PKRC) Awam berjumlah 4,580 unit dan jumlah katil di Pusat Tahanan Sementara (PTS) / penjara pula kekal 1,100 unit. Ini menjadikan jumlah keseluruhan kapasiti katil ialah 6,780 unit. Peratus penggunaan katil pada hari ini adalah 41.87%,” jelasnya.

Dalam pada itu, Masidi turut berkata bahawa Kerajaan Negeri telah bersetuju untuk melanjutkan waktu operasi restoran, kedai/ gerai makan, kenderaan bersaji (food truck), penjaja tepi jalan, penjaja beredar, medan selera/ pusat penjaja, gerai makan tepi jalan/kiosk termasuk perkhidmatan penghantaran makanan di antara jam 6 pagi sehingga jam 10 malam.

Beliau berkata aktiviti penjualan makanan hanya dibenarkan secara bawa pulang, pandu lalu atau penghantaran sahaja.

Semua stesen minyak di negeri ini juga dibenarkan beroperasi dari jam 6 pagi hingga jam 10 malam, tambahnya.

Mengenai Sekatan Jalan Raya (SJR), katanya sebanyak 63 SJR telah dilaksana melibatkan pemeriksaan 41,333 kenderaan.

Daripada jumlah tersebut, Masidi berkata 205 buah kenderaan diarah berpatah balik dan tiada tangkapan dibuat. Namun, 41 kompaun dikeluarkan atas kesalahan melanggar SOP COVID-19, terangnya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Seluruh Luar Bandar Sabah Terima Bekalan Air Terawat Menjelang 2035

KOTA KINABALU, 22 Dis : Kerajaan negeri dan persekutuan menyasar untuk membekalkan air terawat ke seluruh kawasan luar bandar Sabah menjelang 2035, persidangan Dewan Undangan Negeri Sabah diberitahu hari ini.

Pembantu Menteri Kerja Raya Sabah Datuk Limus Jury (PN-Kuala Penyu) berkata bagi merealisasikan hasrat itu, RM2.53 bilion telah diluluskan dalam Rancangan Malaysia Ke-11 (RMK11) dan projek tersebut sedang dilaksanakan selain ada yang masih dalam peringkat kajian.

“Dalam Rancangan Malaysia Ke-12 (RMK12) (Kerajaan) Persekutuan meluluskan tambahan bajet bagi projek Bekalan Air Luar Bandar sebanyak RM450 juta,” katanya menjawab soalan lisan Datuk Seri Dr Salleh Said Keruak (BN-Usukan) yang bertanya tentang inisiatif mengatasi isu bekalan air luar bandar Sabah.

Beliau berkata kerajaan negeri diharap dapat menyediakan peruntukkan tambahan bagi melaksana kerja awalan projek bekalan air tersebut seperti reka bentuk, pengambilan tanah, kajian tanah dan kerja-kerja pengukuran tanah.

Katanya kementerian itu juga mengorak langkah menyelesaikan masalah bekalan air di kawasan bandar antaranya merancang projek Bekalan Air Kota Kinabalu Fasa 3 menyasarkan penyelesaian masalah bekalan air di Kota Kinabalu dan Papar.

Menjawab soalan lisan Datuk Abdul Ghani Mohamed Yassin (PN-Nabawan) tentang projek infrastruktur asas kawasan pedalaman Sabah, Limus berkata projek Bekalan Elektrik Luar Bandar (BELB) menyasarkan 99.99 peratus kawasan luar bandar Sabah menerima bekalan elktrik menjelang 2025.

Beliau berkata bagi tempoh 2020 hingga 2022 sebanyak 68 kampung dengan 1,884 rumah disasar memperoleh bekalan elektrik menerusi projek BELB di bawah seliaan Kementerian Pembangunan Luar Bandar (KPLB).

“Pelaksanaan projek BELB dicadangkan untuk dilaksana dalam RMK12 dan program ini secara keseluruhan akan memberi manafaat kepada 318 kampung dengan 16,464 rumah,” katanya.

Sementara itu, Menteri Pelancongan, Kebudayaan dan Alam Sekitar Sabah Datuk Jafry Ariffin (BN-Sukau) berkata kementeriannya kini dalam proses penyediaan dokumen pencalonan Kinabalu Geopark sebagai tapak UNESCO Global Geopark.

“Pengiktirafan dan penjenamaan antarabangsa Kinabalu Geopark meningkatkan pengiktirafan kepada usaha kerajaan Negeri dalam pemeliharaan alam semula jadi. Ia juga memberi kesan berantai seperti peluang pemasaran produk dan perkhidmatan tempatan dapat diketengah serta ditambah nilai.

“Ia juga dapat mewujudkan banyak peluang pekerjaan dalam bidang perkhidmatan berkaitan pelancongan,” katanya menjawab soalan lisan Datuk Raime Unggi (ADUN dilantik) yang ingin tahu usaha kementerian menjaga hutan asli dan hidupan liar selaras menjadikan Sabah destinasi pelancongan dunia.

Jafry berkata Kinabalu Geopark diisytiharkan tapak Geopark Kebangsaan pada 18 Mac lepas  merangkumi kawasan Taman Kinabalu, keseluruhan daerah Kota Belud, Kota Marudu, dan sebahagian daerah Ranau dengan keluasan 475,000 hektar. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suami Isteri Rentung Tragedi Lebih 40 Rumah Dijilat Api

TAWAU: Sepasang suami isteri rentung dalam kebakaran membabitkan lebih 40 rumah di Kampung Sungai Buaya, Jalan Tawau Lama, dekat sini, tengah malam tadi.

Mayat Saiful Rosli, 32, dan Jumaidah M Jida, 36, ditemui pasukan bomba antara jam 4.45 hingga 5.50 pagi tadi selepas kebakaran berjaya dipadamkan.

Ketua Balai Bomba dan Penyelamat Tawau, Julius John Stephen Jr, berkata sepasukan 25 anggota bersama dua jentera dikejarkan ke lokasi kejadian sejurus menerima panggilan kecemasan berhubung insiden itu pada jam 12.32 tengah malam.

Beliau berkata, tujuh lagi mangsa pula melecur, termasuk tiga kanak-kanak perempuan dan seorang kanak-kanak lelaki berumur antara enam hingga 12 tahun.

“Seorang mangsa terbabit, Abdul Mutalib Suma, 45, melecur 86 peratus.

“Selain itu, seorang lelaki dan seorang remaja perempuan masing-masing berumur 26 dan 18 tahun melecur hingga 17 peratus.

“Semua mangsa yang cedera sudah dibawa ke hospital untuk rawatan lanjut,” katanya dalam satu kenyataan, di sini, hari ini.

Julius berkata, operasi memadamkan api itu membabitkan penggunaan sumber air dari tangki jentera dan sumber air terbuka (parit).

“Kebakaran terkawal pada jam 2.07 pagi sebelum operasi ditamatkan sepenuhnya pada jam 6.20 pagi tadi,” katanya sambil memaklumkan punca kejadian dan jumlah kerugian sedang dalam siasatan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Seks sejenis, berzina boleh direjam di Brunei

KUALA LUMPUR: Kesalahan berzina dan seks sejenis boleh dikenakan hukuman rejam sampai mati di Brunei, mulai minggu depan, menurut pihak berkuasa.

Difahamkan, undang-undang Syariah itu ditangguhkan pelaksanaannya selama empat tahun ekoran kritikan hebat.

Negara kesultanan kecil itu akan melaksanakan kanun keseksaan tegas baharu terbabit, mulai Rabu depan. Ia turut memperuntukkan hukuman potong tangan dan kaki untuk kesalahan mencuri.

Hubungan sejenis diharamkan di Brunei, namun ia akan menjadi kesalahan yang membawa hukuman maut dan undang-undang itu hanya dilaksanakan terhadap Muslim sahaja.

Hukuman baharu untuk mencuri adalah pemotongan tangan kanan untuk kesalahan pertama dan kaki kiri untuk kesalahan kedua.

Satu notis terhadap Jabatan Peguam Negara Brunei pada 29 Disember lalu memaklumkan hukuman itu akan berkuatkuasa mulai 3 April depan.

Brunei pertama kali mengumumkan langkah itu pada 2013, namun pelaksanaannya tertangguh kerana pihak berkuasa memperincikan cara pelaksanaan sambil dikritik hebat kumpulan hak asasi. – AFP


Nak berubah biar ikhlas – Zizi Kirana

KUALA LUMPUR: Penyanyi yang dicungkil bakat menerusi program realiti, Akademi Fantasia musim ketujuh, Zizi Kirana, 34, tidak kisah dengan pandangan orang terhadap dirinya.

Biarpun sering dicemuh apabila tampil berpakaian mencolok mata, jauh di sudut hati penyanyi yang terkenal dengan lagu Nak Ke Tak Nak itu, sememangnya berharap untuk berubah.

“Siapa cakap saya tidak mahu berubah? Mungkin buat masa ini, saya belum dapat hidayah, tetapi kita tidak tahu akan datang.

“Siapa tahu, saya akan berubah ke arah kebaikan apabila sudah berkahwin dan mempunyai anak? Walaupun sering tampil seksi, saya bukan wanita liar,” katanya.

Zizi berkata, sebagai wanita, dia mengimpikan lelaki yang boleh membimbing dan membawanya ke jalan yang benar.

Justeru, anak sulung daripada lima beradik itu meletakkan syarat, lelaki idamannya perlu pandai membaca al-Quran.

“Ia menjadi antara 14 syarat utama yang saya gariskan dalam mencari bakal suami. Jika tiada ciri-ciri ini, agak berat untuk saya menerima.

“Tidak dinafikan, sukar untuk mencari lelaki yang pandai mengaji al-Quran ketika ini. Jika tidak pandai mengaji, awal lagi saya sudah tolak.

“Syarat lain, dia juga bukan kaki pusat hiburan dan pemabuk, selain bebas daripada anasir dadah. Saya tidak mahu terima lelaki seperti itu kerana ia menyebabkan rumah tangga kucar-kacir,” katanya.

Penampilan terbaru Zizi yang bertudung ketika menjayakan program Islam Itu Indah terbitan Broadway Media Sdn Bhd dengan kerjasama Trans TV di Jakarta, Indonesia, baru-baru ini mendapat pujian ramai.

Zizi bagaimanapun, menegaskan dia masih belum bertudung, sebaliknya hanya mengenakan hijab ketika menjadi tetamu program itu.

“Itu kali pertama saya menerima banyak komen positif. Sebelum ini, asyik kena kutuk sahaja. Saya bukan menolak apabila peminat meminta saya memakai tudung, tetapi belum masanya lagi.

“Saya mahu berubah dengan hati yang ikhlas, bukan dipaksa-paksa. Mengenakan hijab memerlukan keikhlasan hati dan apabila sampai masanya, saya akan buang dahulu imej seksi.

“Jujurnya, saya mahu bertudung, suatu hari nanti, insya-Allah. Saya mahu melakukannya tanpa dipaksa, termasuk daripada bakal suami. Saya bimbang jika dipaksa, saya akan memakainya tidak ubah seperti fesyen.

“Sebelum apa-apa berlaku, saya menuntut pengertian bakal suami supaya memberi saya ruang untuk berubah,” katanya yang kini sibuk mempromosikan lagu terbaru Pendekar Pena, kolaborasi bersama Altimet.- Harian Metro


Ramadan Tahun Ini Adalah Saat Emas Bersama Keluarga – Menteri Agama

PUTRAJAYA: “Ramadan ini Ramadan kita, kitalah yang mencorakkannya,” pesan Menteri Di Jabatan Perdana Menteri (Hal Ehwal Agama), Senator Datuk Dr. Zulkifli Mohamad Al-Bakri.

Jelas beliau, sambutan Ramadan pada kali ini sungguh agak berbeza dengan tahun-tahun sebelumnya.

Ditambah pula dengan arahan Perintah Kawalan Pergerakan (PKP) ketika ini, maka setiap ahli keluarga perlu mengambil peluang untuk melaksanakan ibadah Ramadan bersama-sama.

“Walaupun hal yang saya sebutkan ini adalah hal yang amat mudah dan remeh-temeh, tetapi percayalah satu hari nanti. anda akan menitiskan air mata bila mengenangkan saat emas bersama keluarga masing-masing dalam tempoh sebegini.

“Bagi yang jauh daripada keluarga, usah jadikan PKP ini satu halangan.

“Eratkan ukhwah melalui sidang video bersama insan tersayang,” katanya dalam Perutusan Khas Menteri Agama secara langsung pada hari ini.


Bimbang ‘sang bedal’ masuk rumah

“KAMI sekeluarga mengambil keputusan berpindah ke pusat penempatan sementara (PPS) kerana risau buaya dari sungai berhampiran tersesat masuk ke dalam rumah,” kata Diana Kasitajali, 24.

Penduduk Kampung Asin-Asin 1 itu adalah antara 326 mangsa banjir yang ditempatkan di PPS Sekolah Menengah Kebangsaan (SMK) Tandek, di Kota Marudu, berikutan kawasan kampung digenangi banjir akibat limpahan Sungai Tandek, sejak Jumaat lalu.

Diana berkata, dia terpaksa berpindah kerana bimbang keselamatan keluarga memandangkan rumah mereka berhampiran sungai yang ada buaya.

“Kami bimbang jika ada buaya ‘tersesat’ masuk ke rumah kerana kawasan ini memang ada haiwan itu. Jadi, saya dan suami mengambil keputusan berpindah ke PPS,” katanya ketika ditemui di SMK Tandek, hari ini.

Sementara itu, seorang lagi mangsa banjir, Wairing Sogima, 59, berkata, dia dan keluarga terpaksa berpindah ke PPS selepas tidak mampu lagi bertahan berikutan rumah mula dimasuki air sejak pagi Jumaat lalu susulan hujan berterusan.

“Pada mulanya kami mahu tunggu arahan pihak berkuasa tetapi air semakin naik dari buku lali hingga ke paras pinggang menyebabkan saya dan suami terpaksa keluar dari rumah.

“Saya sempat juga masak sambil kaki berendam dengan air banjir tetapi tengah hari itu kami terpaksa berpindah juga sebelum dibawa ke PPS kira-kira jam 7 malam,” katanya yang terpaksa terpaksa bermalam di PPS selama dua malam sebelum dibenarkan pulang hari ini.

“Semalam, air sudah mulai menurun tetapi kami masih tidak dibenarkan pulang dan saya sempat pulang untuk melihat keadaan rumah sekejap dan mendapati air masih bertakung dan barangan rumah termasuk mesin basuh terapung,” katanya.

Bagi Wairing, banjir kali ini adalah yang terbesar kerana sebelum ini air hanya melepasi buku lali dan jika berpindah pun tidak lebih satu malam.

“Sebelum ini, memang kami biasa dilanda banjir dan kebetulan kawasan kami berdekatan dengan Sungai Tandek, tetapi kali ini, air naik dengan cepat,” katanya.

Sementara itu, semua penduduk kampung berkenaan yang dipindahkan ke PPS SMK Tandek dibenarkan pulang pada jam 10.30 pagi tadi selepas mendapat kebenaran daripada Jawatankuasa Pengurusan Bencana Daerah. – Harian Metro


Ronaldinho kini penyanyi rap

RIO DE JANEIRO: Bekas pemain bola sepak Brazil, Ronaldinho, kini menjadi penyanyi rap bagi mengecam gejala rasuah di negaranya.

Bekas bintang FC Barcelona itu yang nama sebenarnya Ronaldinho Gaucho, menerbitkan lagu bersama penyanyi negara itu, Jorge Versillo, bagi tujuan berkenaan.

Pemenang anugerah Golden Ball 2005 itu muncul dalam video yang dirakam dalam studio dengan memakai beret hitam, baju putih dihiasi imej Saint George membunuh seekor naga.

Separuh jalan berduet, Ronaldinho memukul dram dan kemudian membuat rap secara solo selama 30 minit. Korus lagu itu mengutuk pembaziran dana awam yang menjejaskan pembinaan sekolah dan hospital.

Ini bukanlah kali pertama pembabitan Ronaldinho, 39, dalam muzik selepas bersara pada Januari 2018.

Ronaldinho turut membuat persembahan dengan bintang rap Tunisia, K2rhym dan muncul dalam lagu rasmi Piala Dunia 2018 dipersembahkan oleh Will Smith, Nicky Jam dan Era Istrefi. – Agensi


TERKINI: Sekolah Dibuka Sepenuhnya Bermula 15 Julai Ini

PUTRAJAYA: Sesi persekolahan murid Tahun 5, Tahun 6, Tingkatan 6 Semester 1, kelas peralihan serta tingkatan 1 hingga 4 pada 15 Julai ini.

Bagi murid Tahun 1 hingga 4 pula sesi persekolahan akan bermula pada 22 Julai ini.

Menteri Kanan (Pendidikan) Dr Mohd Radzi Md Jidin berkata, tarikh pembukaan penuh sekolah itu membabitkan semua sekolah yang berdaftar dengan Kementerian Pendidikan Malaysia (KPM).

“Tarikh pembukaan semula sekolah ini terpakai kepada semua sekolah kerajaan, sekolah bantuan kerajaan, sekolah swasta dan mana-mana institusi pendidikan yang berdaftar dengan KPM.

“Bagi sekolah yang tidak berdaftar dengan KPM pula, mereka juga disaran untuk turut mengikut tarikh pembukaan penuh sekolah yang ditetapkan,” katanya dalam sidang media khas, hari ini.

KPM sebelum ini mengumumkan sesi persekolahan untuk pelajar Tingkatan 5 dan 6 yang mengambil peperiksaan awam bermula 24 Jun lalu.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Risau Tak Sempat Diijab Kabul

JAKARTA: Ketika wabak Covid-19 terus menular di Indonesia, sepasang warga emas tetap melangsungkan pernikahan mereka di Blora, Jawa Tengah, semalam.

Hadi Sukirno, 99, diijab kabul dengan pujaan hatinya, Yami, 65, ketika peningkatan kes wabak berkenaan di negara itu.

Lokasi pernikahan turut dinyah kuman sebelum ijab kabul.

Kompas melaporkan, kedua-dua mempelai diikuti penghulu dan saksi kemudian mencuci tangan menggunakan cecair pembasmi kuman.

Akad nikah mereka berlangsung dalam suasana sederhana dan pasangan itu memakai penutup hidung dan mulut ketika upacara pernikahan.

Selesai akad nikah, tidak ada majlis bagi meraikan kedua-dua mempelai.

Pernikahan pasangan berstatus janda dan duda itu sudah didaftarkan 1 April lalu.

Ketua Daerah Marthin Ukie Andhana berkata, pasangan itu sebelum ini bimbang situasi Covid-19 akan menyebabkan kedua-duanya tidak dapat berkahwin.

Setakat semalam, Indonesia mencatatkan 7,775 kes positif Covid-19 dengan 647 kematian. – Agensi


Polis Marin Tawau Rampas Rokok Seludup Bernilai RM128,500.00

TAWAU, 31 Disember 2018 – Pasukan Polis Marin Tawau yang diketuai Insp Mohd Sofian Ag. Damit bertempat di kawasan Batu 3 Jalan Apas, Tawau dengan berpandukan maklumat Unit Risikan Marin semasa dalam tugas Ops Gelora Khas telah ternampak sebuah lori yang sedang berhenti di kawasan tempat letak kereta dekat perumahan atas air Batu 3 Jalan Apas, Tawau pada jam 30/12/2018 jam 10.30 malam.

Dalam satu kenyataan yang dikeluarkan, ACP Hj Mohamad Pajeri Bin Ali, Komander Pasukan Polis Marin Wilayah 4 Sabah berkata, ‘ Semasa sampai di kawasan tersebut, pasukan kami telah melihat beberapa orang sedang memunggah barang-barang berupa bungkusan plastik hitam ke dalam sebuah lori. Apabila dihampiri sambil memperkenalkan diri sebagai Polis dan menyuluh menggunakan lampu suluh ke dalam lori tersebut, kesemua lelaki tersebut melarikan diri ke arah perumahan kampung atas air. Saspek cuba dikejar dan mereka tidak dapat dikesan dan menghilangkan diri. Seterusnya pemeriksaan dijalankan didapati ada sebuah lori jenis Isuzu dalam keadaan injin yang masih hidup.

Beliau menambah, hasil pemeriksaan dijalankan di bahagian dalam ruang belakang lori tersebut telah menjumpai beberapa barang berupa bungkusan plastik hitam. Pemeriksaan lanjut di dalam bungkusan plastik tersebut mengandungi rokok jenama Premium sebanyak 10,000 bungkus. Rokok-rokok ini disyaki diseludup dari negara jiran Indonesia untuk pasaran di Tawau. Rokok-rokok tersebut dianggarkan berjumlah RM128,500.00 manakala nilai lori tersebut dianggarkan RM20,000.00.

Menurut ACP Hj Mohamad Pajeri lagi, setelah pemerhatian dan pemantauan dilakukan di sekitar kawasan tersebut tiada tuan punya kenderaan atau barang-barang tersebut datang di lokasi berkenaan. Kenderaan dan rokok-rokok tersebut dibawa balik ke pangkalan Pasukan Polis Marin Tawau untuk tindakan lanjut. Kes disiasat dibawah Seksyen 135(1)(e) Akta Kastam 1967. Sumber : Facebook Pasukan Polis Marin


Polis Bina Khemah Atas Bukit Mudahkan Pelajar Belajar Online

RANAU: Ibu Pejabat Polis Daerah (IPD) Ranau mengambil inisiatif membersihkan kawasan dan membina khemah di atas bukit setinggi 100 meter di Kampung Paus di sini bagi membantu pelajar mendapatkan capaian Internet untuk mengikuti Pengajaran dan Pembelajaran di Rumah (PdPR).

Ketua Polis Daerah Ranau Deputi Superintendan Sammy Newton berkata, ketiadaan isyarat Internet yang baik di kampung itu menyukarkan pelajar mengikuti sesi PdPR, justeru pihaknya menyediakan khemah di atas bukit yang juga di dalam ladang kelapa sawit bagi memberi manfaat kepada lebih 30 pelajar di kampung itu.

“Semua peralatan khemah lengkap dengan meja dan kerusi adalah sumbangan daripada pegawai dan anggota IPD Ranau selain menyumbangkan pelitup muka, cecair pensanitasi tangan dan bakul makanan untuk pelajar di situ,” katanya kepada Bernama.

Sammy berkata, Kampung Paus terletak kira-kira 70 kilometer dari Pekan Ranau dan lebih 20 kilometer dari jalan utama, sehubungan itu bagi memastikan keselamatan pelajar di khemah berkenaan rondaan pemantauan polis dari IPD Ranau juga dijalankan.

Bersesuaian dengan tema ‘Polis dan Masyarakat Berpisah Tiada,’ Sammy berkata, khemah berkenaan dibina pada Jumaat lalu hasil gotong-royong petugas di IPD Ranau bagi menyediakan keselesaan kepada pelajar dan secara tidak langsung memberi kelegaan kepada ibu bapa pelajar di kampung berkenaan.

Sementara itu, Pengarah Jabatan Pendidikan Negeri Sabah Datuk Dr Mistirine Radin memuji usaha IPD Ranau yang turut membantu melancarkan proses PdPR meskipun kekangan capaian kemudahan Internet.

Beliau berkata, bantuan itu sangat diperlukan oleh pelajar yang sanggup ke lokasi bagi memudahkan mereka mendapat talian Internet dan pesanan pembelajaran daripada guru sekolah.

“Dengan cara itu, pelajar dapat menerima dan menghantar semula latihan yang telah disemak oleh guru masing-masing melalui aplikasi WhatsApp yang paling popular digunakan pada masa kini,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Empat Lagi Kluster Baharu Dikesan Di Sabah

KUALA LUMPUR : Sembilan lagi kluster baharu COVID-19 dilaporkan hari ini, menjadikannya jumlah tertinggi pernah dicatatkan setakat ini.

Ketua Pengarah Kesihatan, Tan Sri Dr Noor Hisham Abdullah berkata, empat daripada kluster itu direkodkan di Sabah manakala lima lagi kluster dikesan di Pulau Pinang, Negeri Sembilan, Selangor, Kuala Lumpur, Johor, Terengganu, Sarawak.

Kluster di Sabah dikenali sebagai Kluster Titir, Kluster Omadal, Kluster Bandaran dan Kluster Jambul.

Sementara Kluster Mentari pula dikesan di Kuala Lumpur, Selangor dan Negeri Sembilan.

Empat lagi kluster adalah Kluster Jernih di Negeri Sembilan, Kluster Bayan di Pulau Pinang dan Kluster Seladah di Sarawak.

Dalam pada itu Kluster Makekar pula dikesan di Johor, Terangganu dan Selangor.

Perincian mengenai empat kluster baharu di Sabah adalah seperti berikut

Kes indeks bagi kluster ini adalah kes ke-20,232 yang dikenal pasti positif COVID-19 hasil saringan kendiri pada 18 Oktober 2020 dan telah dimasukkan ke Hospital Keningau.

Sehingga 25 Oktober 2020, 12 tengah hari, sejumlah 23 individu telah disaring dan dikesan positif COVID-19 (12 kes baharu).

Kes indeks bagi kluster adalah kes ke-21,073 yang telah dikenal pasti positif COVID-19 hasil saringan individu bergejala pada 18 Oktober 2020 dan telah dimasukkan ke Pusat Kuarantin PPR Bubul Ria, Semporna.

Saringan kontak rapat telah mengenal pasti 20 lagi kes positif COVID-19.Sehingga 25 Oktober 2020, 12 tengah hari, sejumlah 188 individu telah disaring, di mana 21 kes dikesan positif COVID-19 (sembilan kes baharu) sementara 167 individu negatif.

Kes indeks bagi kluster adalah kes ke-18,471 yang dikenal pasti positif COVID-19 hasil saringan individu bergejala pada 15 Oktober 2020 dan telah dimasukkan ke Hospital Queen Elizabeth.Saringan kontak rapat telah mengenal pasti 11 lagi kes positif COVID-19.

Sehingga 25 Oktober 2020, 12 tengah hari, sejumlah 41 individu telah disaring, di mana 12 kes dikesan positif COVID-19 (5 kes baharu) sementara 29 kes dikesan negatif.

Kes indeks bagi kluster ini adalah kes ke-14,932) yang dikenal pasti positif COVID-19 hasil saringan individu bergejala pada 9 Oktober 2020 dan telah dimasukkan ke Hospital Duchess of Kent.Saringan kontak rapat telah mengenal pasti tujuh lagi kes positif COVID-19.

Sehingga 25 Oktober 2020, 12 tengah hari, sejumlah 30 individu telah disaring di mana lapan kes dikesan positif COVID-19 (1 kes baharu), 20 individu negatif manakala diua individu lagimasih menunggu keputusan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


24 Individu Dikompaun Ingkar SOP PKPP Di Tawau

TAWAU; 26 JULAI 2020 (Ahad) – Seramai 24 individu dikompaun masing-masing sebanyak RM1,000 atas kesalahan tidak patuh Standard Operating Procedure (SOP) Perintah Kawalan Pergerakan Pemulihan (PKPP) yang ditetapkan kerajaan semasa berada di premis makanan, malam semalam.

Operasi Bersepadu Patuh SOP PKPP yang turut membabitkan pihak Polis DiRaja Malaysia (PDRM) itu telah memeriksa sebanyak 33 premis makanan di sekitar bandar Tawau.

Pegawai Kesihatan Kawasan Tawau, Dr G Navindran yang dihubungi berkata, kesemua individu dikompaun atas kesalahan tidak menjaga penjarakan sosial semasa berkunjung ke premis makanan.

Katanya, sebuah premis makanan turut didenda serta diarah tutup kerana tidak melaksanakan SOP serta tidak menjalankan tanggungjawab menasihatkan orang ramai yang berkunjung ke premis terbabit.

Mengulas lanjut, Dr. G Navindran turut menasihatkan orang ramai, langkah menjaga penjarakan dan SOP penting bagi tujuan mengelak berlakunya jangkitan serta usaha memutuskan rantaian jangkitan COVID-19.

Dr. G Navindran turut menegaskan, operasi berkenaan akan dijalankan setiap hari secara berterusan memandangkan masyarakat dilihat mulai memandang ringan dan tidak patuh SOP sebagaimana yang sepatutnya dilaksanakan mengikut arahan kerajaan.

Katanya, tiada larangan bagi masyarakat untuk keluar makan di mana-mana premis makanan atau membeli belah, namun SOP yang telah ditetapkan kerajaan perlu dipatuhi setiap masa terutamanya penjarakan sosial.

Operasi yang dijalankan lebih lima jam itu berakhir pukul 11.30 malam.


Mangsa Selamat Terapung Tujuh Jam

SANDAKAN: “Saya terapung di laut dalam keadaan ombak setinggi lima meter selama tujuh jam,” kata Asman Mohamad, 31, anak kapal bot tunda yang karam di perairan Kuala Kinabatangan Besar, Rabu lalu.

Asman yang juga anak kepada juragan bot tunda itu, Mohamad Mal, 49, berkata ketika kejadian bot terbabit dalam perjalanan dari Sungai Kinabatangan ke Sandakan.

Katanya, ketika tiba di kuala kira-kira jam 4 pagi, ombak terlalu kuat lalu dan juragan mengambil keputusan berpatah balik ke Sungai Kinabatangan.

“Namun, tiba-tiba bot tunda kami dipukul ombak besar dan senget menyebabkan saya yang berada di luar luar ketika itu tercampak ke dalam laut,” katanya ketika ditemui di Jeti Agensi Penguatkuasaan Maritim Malaysia (APMM) di sini, hari ini.

Menurutnya, sebelum terhumban ke laut dia sempat memegang pelampung keselamatan.

“Ketika terapung saya sempat melihat bot tunda kami tenggelam dan tiga anak kapal masih di atasnya.

“Saya berteriak sekuat hati memanggil mereka dan meminta pertolongan. Namun tiada jawapan dan dalam kegelapan saya berenang mencari daratan walaupun dilambung ombak besar,” katanya.

Katanya, apabila cuaca semakin terang dia berjaya melihat tongkang mereka terdampar dan mendapati seorang anak kapal yang juga bapa saudaranya, Roslie Antala, 48, selamat.

Sementara itu, Roslie berkata, dia berada di tongkang yang sarat berisi minyak sawit mentah.

“Ketika itu saya hanya dapat melihat cahaya lampu bot tunda di hadapan saya. Namun, cahaya lampu itu tiba-tiba padam dan keadaan terus jadi gelap-gelita.

“Saya tidak tahu apa yang berlaku ke atas keluarga saya di bot tunda berkenaan.

“Saya kemudiannya memaklumkan kejadian kepada majikan menggunakan telefon bimbit,” katanya.

Kelmarin, bot tunda dan tongkang dinaiki lima lelaki yang dalam perjalanan ke Sandakan karam dipukul ombak.

Dua mangsa terselamat manakala tiga lagi dikenali Mohamad Mal, 49, Azlan Hassan, 23 dan Mohd Hafiz Isyra Nagrah, 22, masih hilang. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost